America aai North Korea ge officialun Korea border gai | Mihaaru\nދެ ކޮރެއާ ގުޅޭ ބޯޑަރުގައި ސައުތު ކޮރެއާގެ ރައީސް މޫންއާ ބައްދަލު ކުރެއްވުމަށް ފަހު ނޯތު ކޮރެއާގެ ލީޑަރު ކިމް މިދިޔަ ހޮނިހިރު ދުވަހު ވަޑައިގަންނަވަނީ. --ފޮޓޯ:އޭއެފްޕީ\n28 މެއި 2018 - 13:11\nރައީސް ޑޮނަލްޑް ޓްރަމްޕް ކުރެއްވި ޓްވީޓެއްގައި ވިދާޅުވީ ނޯތު ކޮރެއާ އަކީ ކޮންމެވެސް ދުވަހަކުން އިގްތިސާދީ އަދި މާލީ ގޮތުން ވަރުގަދަ ގައުމަކަށް ވާނެ ކަމަށް ގަބޫލް ކުރާ ކަމަށެވެ.\n"ކިމް ޖޮން-އުން ވަނީ މިކަމުގައި އަޅުގަނޑާ އެއްބަސްވުމަށް ވަޑައިގެންފައި. އެހެންވެ ސަމިޓަށް ތައްޔާރުވާން އެމެރިކާގެ އޮފިޝަލުން ނޯތު ކޮރެއާ އަށް ދަތުރުކޮށްފައި ވަނީ،" ޓްރަމްޕުގެ ޓްވީޓުގައި ވިދާޅުވެފައިވެ އެވެ.\nކިމްއާ އެކު ބާއްވާ ސަމިޓް ކެންސަލް ކުރިކަން ޓްރަމްޕް އިއުލާން ކުރެއްވި ނަމަވެސް ފަހުން ވަނީ އެ ސަމިޓް އަލުން ބޭއްވޭތޯ ޑިޕްލޮމެޓިކް މަސައްކަތްތަކެއް ކޮށްފަ އެވެ. އެންމެ ބޮޑު ރޯލެއް އަދާކުރަމުން ދަނީ ސައުތު ކޮރެއާގެ ރައީސް މޫން ޖައި-އިން އެވެ. އޭނާ ވަނީ މިދިޔަ ހޮނިހިރު ދުވަހު ދެ ކޮރެއާގެ ބޯޑަރުގައި ކިމްއާ ބައްދަލު ކުރައްވައިފަ އެވެ.\nސްޓޭޓް ޑިޕާޓްމަންޓުގެ ތަރުޖަމާން ހީތާ ނުއާޓް ވިދާޅުވީ ސަމިޓުގެ ތައްޔާރީތައް ކުރިއަށްދާ ކަމަށެވެ. ވޮޝިންޓަން ޕޯސްޓުން ބުނީ ދެ ކޮރެއާ ގުޅޭ ބޯޑަރުގައިވާ ޕަންމުންޖޮމް އަވަށުގައި ބޭއްވި ބައްދަލުވުމުގައި އެމެރިކާގެ ފަރާތުން ދެ މަންދޫބަކު ބައިވެރިވި ކަމަށެވެ. އަދި ނޯތު ކޮރެއާގެ ފަރާތުން ބައިވެރިވީ ވައިސް ފޮރިން މިނިސްޓަރު ޗޮއެ ސޮން ހުއި ކަމަށް ވެސް ބުނެފައިވެ އެވެ.\nޓްރަމްޕް އާއި ކިމްގެ ސަމިޓް ބާއްވާ ނަމަ އެ ސަމިޓުގައި ރައީސް މޫން ޖައި-އިން ވެސް ބައިވެރިވުމުގެ ފުރުސަތު ބޮޑު ކަމަށް ސައުތު ކޮރެއާގެ އޮފިޝަލުން ވަނީ ބުނެފަ އެވެ. ނަމަވެސް މޫން ބައިވެރިވާނީ ސަމިޓުގެ ތައްޔާރީތައް ކުރިއަށްދާ ގޮތުގެ މައްޗަށް ބަލާފައި ކަމަށް ވެސް ބުނެފައިވެ އެވެ.\nޓްރަމްޕާއި ކިމްގެ ސަމިޓް ޕްލޭންކޮށްފައި ވަނީ ޖޫން 12 ގައި ސިންގަޕޫރުގަ އެވެ.


SunOnline: UEFA assist: Faroe Islands in Fahathun araa Raajje balikohfi\nފެރޯ އައިލަންޑްސްއިން ފަހަތުން އަރައި ރާއްޖެ ބަލިކޮށްފި\nޢަބްދުﷲ އައިމަން 17 Oct 2019, 12:50\nރާއްޖޭގެ 16 އަހަރުން ދަށުގެ ގައުމީ ފުޓުބޯޅަ ޓީމު: އެ ޓީމު އަންނަނީ ބަންގްލަދޭޝްގައި ކުރިއަށްދާ ޔޫއެފާ އެސިސްޓް މުބާރާތުގައި ބައިވެރި ވަމުން ---\nޔޫއެފާގެ އެހީއާ އެކު ބަންގްލަދޭޝްގައި އިއްޔެ ފެށި 16 އަހަރުން ދަށުގެ ޔޫއެފާ އެސިސްޓް މުބާރާތުގައި ރާއްޖެ ކުޅުނު ފުރަތަމަ މެޗުގައި ފަހަތުން އަރައި ފެރޯ އައިލެންޑްސް މެޗު ކާމިޔާބު ކޮށްފި އެވެ.\nބަންގަލަދޭޝްގައި އިއްޔެ ހަވީރު ކުޅުނު އެ މެޗުން ފެރޯ އައިލެންޑްސް ރާއްޖެ އަތުން މޮޅުވީ 3-10 ގެ ނަތީޖާ އަކުންނެވެ. އެ މެޗުގައި ރާއްޖޭގެ މުހައްމަދު ހަންނާން އާދަމް ވަނީ ހެޓްރިކެއް ހަދައިފަ އެވެ. މި މުބާރާތުގައި ހަތަރު ޓީމު ވާދަ ކުރާއިރު ދެން ކުޅޭ ދެ ޓީމަކީ ބަންގްލަދޭޝްއާއި ކެމްބޯޑިއާ އެވެ. އެ ދެ ޓީމު އިއްޔެ ކުޅުނު މެޗުން ބަންލަދޭޝް ވަނީ ކެމްބޯޑިއާ އަތުން 0-2 ގެ ނަތީޖާ އަކުން މޮޅުވެފަ އެވެ.\nއިއްޔެގެ މެޗު ފެށިގެން މޮޅަށް ކުޅެމުން ދިޔައީ ރާއްޖެއިންނެވެ. އެގޮތުން މެޗުގެ ފުރަތަމަ ފަސް މިނަޓުގެ ތެރޭގައި ހަންނާން ވަނީ ގޯލެއް ޖަހައި ރާއްޖެއަށް ލީޑު ނަގައިދީފަ އެވެ. އޭގެ އިރަކޮޅެއް ފަހުން އާމިން އުމަރް މޫސާ ނަގައިދިން ހުރަހަކުން ހަންނާނަށް ގޯލު ޖަހާނެ ރަނގަޅު ފުރުސަތެއް ލިބުނު އިރު އެ ބޯޅަ ދިޔައީ ރަނގަޅަށް ފަޔަށް ނާރަ އެވެ.\nހަންނާން ރާއްޖެއަށް ލީޑު ފުޅާ ކޮށްދިނީ 20 ވަނަ މިނަޓުގެ ތެރޭގަ އެވެ. އޭރުވެސް މެޗު ޑޮމިނޭޓް ކުރަމުން ދިޔައީ ރާއްޖެއިންނެވެ. ނަމަވެސް އެ ގޯލާ އެކު ފެރޯ އައިލެންޑުން ޓީމު ކުރިއަށް ޖައްސައި ހަމަލާތައް އިތުރު ކުރި އެވެ. ނަތީޖާއެއްގެ ގޮތުން ފުރަތަމަ ހާފު ނިމުމުގެ ކުރިން އެ ޓީމުން ވަނީ ލީޑު ނަގައިފަ އެވެ.\nދެވަނަ ހާފު ފެށިގެން އަނެއްކާ ވެސް ރާއްޖެއިން ވަނީ ގޯލެއް ޖަހައި ފަރަގު ކުޑަ ކޮށްފަ އެވެ. ހަންނާން ގެ ހެޓްރިކާ އެކު ހިތްވަރާ އެކު ރާއްޖެ ކުޅެމުން ދަނިކޮށް އަނެއްކާވެސް ފެރޯ އައިލެންޑުން ނެގި ހުރަހަކުން ވަނީ ގޯލެއް ޖަހައިފަ އެވެ.\nއެ ގޯލާ އެކު ރާއްޖެ ކުޅުންތެރިންގެ އުންމީދު ގެއްލުނު ކަހަލަ އެވެ. ފެރޯ އައިލެންޑުން އޭގެ ފައިދާ ނަގައި ގިނަ ގޯލުތަކެއް ވަނީ އެ ދަނޑިވަޅުގައި ޖަހައިފަ އެވެ.\nރާއްޖޭގެ ދެ ވަނަ މެޗުގައި މާދަމާ ހަވީރު ކެމްބޯޑިއާއާ ދެކޮޅަށް ކުޅުމަށް ފަހު މެޗުގައި އާދީއްތަ ދުވަހު ވާދަކުރާނީ ބަންގްލަދޭޝާ އެވެ. މުބާރާތުގެ ޗެމްޕިއަންކަން ލިބޭނީ ލީގު އުސޫލުން އެއް ބުރު ކުޅެ އެންމެ ގިނަ ޕޮއިންޓް ހޯދާ ޓީމަކަށެވެ.\nއެފްއޭއެމުން 16 އަހަރުން ދަށުގެ ޓީމު ބޭނުންކުރަނީ 2023 ވަނަ އަހަރު ރާއްޖޭގައި ބާއްވާ އިންޑިއަން އޯޝަން އައިލެންޑް ގޭމްސް އަށް ވާންވާއިރަށް ޒުވާން ޓީމެއް ބިނާކުރާށެވެ. އެގޮތުން ޓީމު އެކަތިގަނޑެއްގެ ގޮތުގައި ބެހެއްޓުމަށްޓަކައި މިއަހަރު އޮންނަ3ވަނަ ޑިވިޝަން މުބާރާތުގައި މި ޓީމު ބައިވެރިވާނެ ކަމަށް އެފްްއޭއެމް އިން ވަނީ ބުނެފަ އެވެ.


އެކަނިވެރިކަމުގެ އިންތިހާ – ޙެޔޮބަސް\nPosted byބިންމާ އިބްރާހިމް ވަހީދު\t Jul 12, 2012 Apr 23, 2014 Leaveacomment on އެކަނިވެރިކަމުގެ އިންތިހާ\nކައިވެނި ކުރަނީ ވަރަށް ފޮނި އުންމީދަކާ އެކީގަ އެވެ. ލިބުނު ބައިވެރިޔާ އެއީ، ތިމާ އަށް ލިބޭނެ އެންމެ ރަނގަޅު މީހާ ކަމަށް ދެކިގެން، އެކުގައި އުމުރަށް އުޅުމުގެ އުންމީދުގަ އެވެ. ދޭ ލޯބީގެ ބަދަލުގައި ލޯބި ލިބޭނެ ކަމުގެ އުންމީދުގަ ވެސް މެ އެވެ. އަހަންނަށް ވެސް ވީ އެހެންނެވެ. އެހެންނަމަވެސް، ކައިވެންޏަށް ފަސް މަސް ނުފުރެނީސް އަހަންނަށް އާ ފިލާވަޅެއް ދަސްވި އެވެ. އެއީ، އެއް އިންސާނަކަށް އަނެއް އިންސާނަކު ދަސްނުވާނެ ކަމެވެ. ކިތަންމެ ދުވަހެއް ވަންދެން ދަސްކުރަން އުޅުނު ނަމަވެސް އެ ކަމެއް ނުވާނެ އެވެ. ރައްޓެހިވެގެން އުޅޭއިރު، ދެ މީހުން ވެސް އައިބުތައް ފޮރުވާނެތީ އެވެ.\nޓީވީއިން އަންނަ ހިންދީ ޑްރާމާތަކަކީ މަގޭ ބަލިފަ އެވެ. އަހަރެން ހުރީ އެ އަށް ދެވިހިފާފަ އެވެ. އިހުސާން އަށް އެ ކަމެއް ނޭނގޭނެ އެވެ. އަންގަން އަހަރެން ބޭނުން ވެސް ނުވީ އެވެ. ގިނަ ފިރިހެނުން ގަޔާނުވާނެ ސިފައެއްކަން އެނގޭތީ އެވެ. އެކަމަކު، އަހަރެންގެ ކިބައިގައި ހަރުލާފައިހުރި އެ އާދައިގެ ސަބަބުން، ކައިވެނީގެ ނާޒުކު ގުޅުމަށް ބުރޫއަރާކަން އަހަންނަށް އެނގުނު ދުވަހު، ޓީވީގެ ސުވިޗު އަހަރެން ނިއްވާލީމެވެ. ކައިވެންޏަށްޓަކާ އެވެ. ދުވަސްކޮޅެއް ވަންދެން އަހަރެން ވަރަށް އެކަނިވި އެވެ. ފޫހިވި އެވެ. ހިތްވަރުކޮށްލުމުން، އެއާ ނުލާ އުޅެން އަހަރެން އާދަވި އެވެ.\nލިބުނު ކާމިޔާބަށްޓަކައި އުފާކުރަން އަހަރެން މި އޮތީ އެނދުގަ އެވެ. އެކަނިމާ އެކަންޏެވެ. ގަޑިން ދަންވަރު ދޭއްޖަހަނީ އެވެ. އިހުސާން އިނީ ސިޓިންރޫމްގަ އެވެ. ފުޓުބޯޅަ ބަލާށެވެ. އޭނަ ސަޕޯޓުކުރަނީ މެންޗެސްޓަރ ޔުނައިޓަޑަށެވެ. އެހެންނަމަވެސް، އަބަދު ވެސް ދައްކަނީ، ކޮންމެހެން އޭނަ ބަލަންޖެހޭ މެޗެކެވެ. ބައެއް ރޭރޭ، ހެނދުނު ވާއިރު ވެސް އޭނަ އިންނާނީ ޓީވީ ކައިރީގަ އެވެ. އަހަރެން އެކަނިވާ ވާހަކަ އިހުސާން ގާތުގަ ބުނާކަށް އަހަރެން ބޭނުމެއް ނޫނެވެ. އަހަރެން އެދޭ ގޮތަކީ، ނުބުނަނީސް އޭނަ އަށް ފެންނާށެވެ. އަހަރެން ވެސް ކަންތައް ކުރީ އެހެންނެވެ. ބުނެކިޔާ އާދޭސްކޮށްގެން ކަންތައް ކުރުމަކީ، ފަހުން އެ ޝަކުވާ ފެންމަތިވާ ކަމެކެވެ. އަހަރުމެން ދެމީހުން އެކަކުއަނެކަކު ދެކެ ލޯބިވީ، އަމިއްލަ އިޚުތިޔާރުންނެވެ. ކައިވެންޏަށް ފަހުގައި ވެސް އެ ކަން އޮންނަންޖެހޭނީ އެހެންނެވެ.\nބޭނުންވާ ހުރިހާ ގޮތަކަށް ކަންތައްތަކެއް ނުވެއެވެ. ވާހަކަފޮތްތަކާއި ފިލްމުތަކުން ފެންނަ ކަހަލަ، ހިތުގެ ވިންދު އަޑުއަހަން އެނގޭ ފިރިންނެއް ނުތިބެއެވެ. އެންމެފަހުން، އަހަރެންގެ އެކަނިވެރިކަމުގެ ވާހަކަ އިހުސާން ގާތުގައި ބުނީމެވެ. އޭނަ ވަރަށް އޯގާތެރި އެވެ. އޭނަ ވަގުތުން ޓީވީ ނިއްވާލާފައި އައެވެ. އެހެންނަމަވެސް، އޭނަ އަކަށް ނުއެއް ނިދުނެވެ. އަހަންނަށް އެ ކަން އެނގުނެވެ. މުނިފޫހިފިލުވަން އަހަރެން އެންމެ ކުރާހިތްވި ކަންތައް، އަހަރެން ޤުރުބާން ކުރީމެވެ. ފިރިމީހާ އަށް އެ ޤުރުބާނީއެއް ނުދެވުނެވެ. ޙަޤީޤަތަކީ އެއީ އެވެ. އަހަރެންނަށްޓަކައި ހަނދާންނައްތާލެވޭ ވަރަށް ވުރެ، ފުޓުބޯޅަ އަށް އޮތް ލޯބި ފިރިމީހާ އަށް ބޮޑީ އެވެ. އެއީ ވެސް ޙަޤީޤަތެވެ. އާނއެކެވެ. ބަދަލުގައި ލޯބި ލިބޭނެކަމަށް ލޯބި ދިނުމަކީ، ރާޅު ފޯރާ ފަށުގައި ދޮންވެލިން ގެ ހެދުން ކަހަލަ ކަމެކެވެ. ބޭކާރު ކަމެކެވެ. އެ ކަން އެ ގޮތަށް ގަބޫލުކުރެވުނު ނަމަވެސް، އުންމީދުކުރުން ހުއްޓާލާކަށް އަހަރެން ބޭނުމެއްނުވި އެވެ.\n“އޮފީސް ކަމެއްގަ” އިހުސާން ބިޒީވާންފެށީ ދެނެވެ. އެކަމަކު، އޭނަ ދަނީ އޮފީހަކަށް ނޫނެވެ. އޭނަ އިންނަނީ، އޭނަގެ ބެސްޓު ފްރެންޑު ނާޒިމުގެ ގޭގައި ޓީވީ ބަލާށެވެ. ހިތުގައިޖެހުނީ އަހަންނެވެ. އިހުސާންގެ ގެ ހުރީ، އެންމެ ޒަމާނީ ފެންވަރަށް ހަދާފަ އެވެ. ސިޓިންރޫމްގައި އޭސީ ހުރެއެވެ. ފުޓްބޯޅަ އަށްޓަކައި ގަނެފައިވާ ބޮޑު ޕްލަސްމާ ޓީވީއެއް ވެސް ހުރެއެވެ. އެ ހުރިހާ އެއްޗެއް ދޫކޮށްފައި، އިހުސާން ޖެހުނީ އެކުވެރިއެއްގެ ގޭގައި އިންނާށެވެ. ދިލަ ހޫނުގައި، ކުޑަ ޓީވީއެއް ކައިރީގަ އެވެ. އިހުސާން ހޯދި ފައިސާއިން އިހުސާނަށް ލިބުނު އުފަލަކީ ކޮބައިހެއްޔެވެ؟ އަހަރެންނަށް ވުރެ ނުބައި އަންބެއް ހުންނާނެ ހެއްޔެވެ؟ ދެން އަހަރެން މާ ދެރަވި އެވެ. ހަދާނެ ގޮތް ހުސްވި އެވެ. ހިތަށްއެރި އެވެ. ދަންވަރު އެކެއް ދޭން ޖަހަންދެން ލޯމަތިން ގެއްލިފައި ހުރުމަށް ވުރެ، ކޮންމެ ކަމެއް ކުރިޔަސް ގޭގައި ފިރިމީހާ އިނުން މާ ރަނގަޅެވެ.\n“އުހުނ! އެއީ ޙައްލެއް ނޫން!” މަނާރަތު ހިތްހަމަނުޖެހިފައި ބުންޏެވެ. “އިހަށް ބަހައްޓާ! މާ ގިނަ ދުވަހަކު އޭނަ އަކަށް ނީނދެވޭނެ އެ ގެއަކު. މީ މާޗު މަސް. ދެން ހައްތަހާ ވާނީ ހޫނު. ކެތްކޮށްލައިގެން ހޫނު ބޮނޑިބަތް ލިބޭނީ.”\nމަނާރަތަކީ އަހަރެންގެ ބެސްޓު ފްރެންޑެވެ. އޭނަ މީހަކާ އިނދެގެން އުޅޭތާ ނުވަ އަހަރު ވެއްޖެ އެވެ. ދެކުދިން އެބަތިއްބެވެ. ހިތަށްއެރި އެވެ. އަހަންނަށް ވުރެ އޭނަގެ ތަޖުރިބާ ބޮޑުވާނެ އެވެ. ކެތްކޮށްލާނީ އެވެ.\nމާ ގިނަ ދުވަހެއް ނުވެ، ނާޒިމުގެ ގޭގައި އޭސީ ބަހައްޓައިފި އެވެ. ނާޒިމަކީ އެ ފަދަ ޚަރަދެއް ކުރެވޭނެ މީހެއް ނޫނެވެ. އެ ކަން އަހަންނަށް ކަށަވަރެވެ. ބޮޑު ފަތިޓީވީއެއް އެ ގެ އަށް ގެނެއްސި އެވެ. އެއީ، އިހުސާންގެ އިހުސާންތެރިކަމެވެ. އޮޅުވާލެވޭނީ ކާކަށް ހެއްޔެވެ؟ އަތްމަތި ދަތިވެގެން، އިހުސާން އަތުން ނާޒިމު ދެހާސް ރުފިޔާ ނެގިތާ މަހެއް ނުވެއެވެ. އެހެންނަމަވެސް، އަހަރެންނާ ބެހޭކަމެއް ނޫނެވެ. އިހުސާންގެ ފައިސާ އެވެ. އަނެއްކޮޅުން، އެ ބޭކާރު ޚަރަދު އިހުސާން ކުރަންޖެހުނީ އަހަރެންގެ ސަބަބުންނެވެ. އެ ތުހުމަތު ވެސް އަމިއްލަ އަށް ބޮލުގައި އެޅީމެވެ. ހިތް ބުނި ކަހަލަ އެވެ. ދެން ވެސް ފިރިމީހާ ގެ އަށް ގެންނާށެވެ.\nއަހަރެން ފުޓުބޯޅަ ބަލަންފެށީމެވެ. އެ އަށް ވުރެ އަހަރެން ފޫހިވާ ކުޅިވަރެއް ނޯންނާނެ އެވެ. އެހެންނަމަވެސް، އަހަރެންގެ ފިރިމީހާ އަނބުރާ ގެ އަށް ގެނައުމުގެ ބޭނުމުގައި އެ ކަން ކުރަން ފެށީމެވެ. އިހުސާން އަށް އެ ކަން ވެގެންދިޔައީ ވަރަށް ހައިރާންކުރުވަނިވި ކަމަކަށެވެ. ވާނީ ވެސް އެހެންނެވެ. ޓީވީ ހުޅުވައިގެން އަހަރެން އިންނަނީ ނިދާފަ އެވެ.\n“ޕޮއް!” އިހުސާން އައިސް ސިއްސާލި އެވެ. “ދުނިޔެ ނިމެންތަ މި އުޅެނީ؟”\n“ކީއްތަވީ؟” އަހަރެން ބުނީމެވެ. “ހާދަހާ ރީތި މީހުން ފެނެއޭ. އާދެބަލަ މިތާ އިށީންނަން.”\n“އޮފީސް!” އިހުސާން ގަޑިބަލާލާފައި ބުނެލި އެވެ. “އެންމެ ވިހި މިނެއްޓު އޮތީ.”\nއިހުސާން ހިތުން އަހަންނަކަށް ނޭނގޭނެ އެވެ. ވީމާ، ވަރަށް ނޭނގިފައި އަހަރެން ވެސް އިނީ އެވެ. އިހުސާން ކުރަން އައި ކަމެއް ކޮށްފައި ނުކުމެގެން ދިޔައީ އެވެ. ވިހި މިނެޓު ފަހުން ފެއްޓުނީ ލައިވް މެޗެކެވެ.\nބައެއް ރޭރޭ، ހަތަރުދަމު ގޭގައި އުޅެނީ އަހަރެން އެކަންޏެވެ. ދުވާލު، އޮފީހުން އައިސް އިހުސާން އޮންނާނީ ނިދާފަ އެވެ. ހޭލާ ހުއްޓާ އަހަރުމެން ދިމާވަނީ، ކާމޭޒު ކައިރިން އެކަންޏެވެ. އެއީ ދިރިއުޅުމެއް ނޫނެވެ. އެއީ ކައިވެންޏެއް ނޫނެވެ. ނަމެއް ދެންޏާ އެ އަށް “ވަޒީފާ” ކިއިދާނެ އެވެ. އަހަންނަކީ، ގޭގައި ގެންގުޅޭ ނޯކަރެކެވެ. ފޮޅާސާފުކުރުމާއި، ކައްކައި ކާންދިނުމާއި، ދޮވެއިސްތިރިކުރުމަކީ އަހަރެންގެ ވަޒީފާ އެވެ. އަހަންނަކީ ބުދެއް ނޫނެވެ. ހިއްސުތައް ސަލާމަތުން ހުރި އިންސާނަކީމެވެ. ގޭގައި ކުރަން ހުންނަ ހުރިހާ ކަމެއް ކޮށްފައި ވެސް، ފޫހިވާނެ ބައިވަރު ވަގުތު އަހަންނަށް ލިބެއެވެ.\nއަޅުކަމުގައި ގިނަ ވަގުތު ހޭދަކުރަން ފެށީމެވެ. ސިކުނޑި އަށް ލުއި ލިބެންފެށި އެވެ. އެ ދަނޑިވަޅުގައި، ރިހޭ ފައި މައްޗަށް ފޮއި ވެސް ވެއްޓުނީ އެވެ. ނާޒިމްގެ އަންހެން ކޮއްކޮ އާއި އިހުސާންގެ ދެމެދުގައި ގުޅުމެއް ހިނގަންފެށި އެވެ. ކަމެއް އެނގެން ވެއްޖެއްޔާ، އެއްވެސް މީހެއްގެ އެހީއާ ނުލާ ވެސް އެ ކަމެއް އެނގޭނެ އެވެ. އަހަންނަށް އައީ ކޯލެކެވެ. އިހުސާންގެ ފޯނުންނެވެ. ޖީބުގައި އޮއްވައި، ނޭނގި ގުޅުނު އެ ކޯލުން، ބޮޑު މަންޒަރު އަހަންނަށް ސާފުވާންފެށި އެވެ. އިހުސާން އެ ގެ އަށް ދިޔައީ ފުޓުބޯޅަ ބަލާށެވެ. އެކަމަކު، އޭނަ އަށް ދަސްވީ އެހެން ކުޅިވަރެކެވެ.\nއިހުސާން ގެ އަށް އަންނާނެ ވަގުތަކަށް އަހަރެން އިންތިޒާރުކުރީމެވެ. ހިތަށްއެރި އެވެ. ލަސްވެއްޖެ އެވެ. ވާހަކަދައްކައިގެން، މައްސަލަ އަށް އަވަސް ޙައްލެއް އެބަ ބޭނުންވެ އެވެ. އަހަރެންގެ ފިރިމީހާ އެވެ. އަހަރެންގެ ދިރިއުޅުމެވެ.\n“ފަޒޫއާ އިހުސާން ދެއްކި ހުރިހާ ވާހަކައެއް މަށަށް އަޑުއިވިއްޖެ،” އަހަރެން ވަރަށް އޯގާތެރިކޮށް ބުނީމެވެ. “ދެން އެ ގެ އަށް ނުގޮސް މި ގޭގަ ޓީވީ ބަލަން އިންނަންވީނު.”\n“އަހަރެން ވެސް ކޮންމެހެން ބޭނުމެއް ނޫނޭ އެ ގޭގަ އިންނާކަށް،” އަހުސަން ވެސް ވާހަކަދެއްކީ ވަރަށް އޯގާތެރިކަމާ އެކީގަ އެވެ. “އަހަރެން ބުނަންތަ ވާހަކައެއް. ފަޒޫ އަކީ މަގޭ ފްރެންޑެއް. އަހަރުމެން ދައްކަފާނެ ކޮންމެފަދަ ވާހަކައެއް ވެސް. އެކަމަކު، އަހަރުމެންގެ އޮންނާނެ ބޯޑާލައިނެއް.”\nކިރިޔާ ނުގެއްލޭ ހިސާބުގައި ހުއްޓައި، ފިރިމީހާ އަހަންނަށް ލިބުނެވެ. ގަތް ބިރެއްގެ ބޮޑުކަމުން، ފުޓްބޯޅަ ބެލުމުގެ މިނިވަންކަން އޭނަ އަށް ދިނީމެވެ. ހިތްދަތިކަން މެދުވެރިވުމުން، އެހެން މީހުނަށް ޝަކުވާ ކުރެވެއެވެ. ހިތާމަ އަކީ، އެ ފުރުޞަތު ވެސް އަހަންނަށް ނެތްކަމެވެ. އަހަރެން ބުނާ ހުރިހާ ގޮތެއް އިހުސާން ހަދާނެ އެވެ. އޭގެ ސަބަބުން ދެން ނުކުންނާނީ މުޅިން އެހެން މައްސަލައެކެވެ.\nއިހުސާން ސަޕޯޓުކުރާ ކްލަބު ބަލިވެއްޖެއްޔާ އޭނަ ހުންނާނީ މާޔޫސްވެފަ އެވެ. ހުރިހާ ވަގުތެއް އޭނަ ހުސްކުރަނީ ވަޒީފާއަށާއި ފުޓްބޯޅަ ބެލުމަށެވެ. ނިދުމާއި ހޭލާހުރުން ކޮންޓްރޯލުކުރަނީ މުބާރާތްތައް ދައްކާ ގަޑިތަކެވެ. އަހަންނަށް މަޖުބޫރުވީ އަހަރެންގެ ވިސްނުން ބަދަލުކުރުމަށެވެ. އުޅެންޏާ ކެތްކޮށްގެން އުޅޭނީ އެވެ. ކެތްނުކުރެވޭ ހިސާބަށް ދިޔައިމަ ވަކިވާނީ އެވެ. އަހަންނަށް އޮތީ އެ ގޮތެވެ. އެކަނިވެރިކަމުގެ ވާހަކަ އަޑުއަހަމެވެ. އެކަމަކު، މީ އޭގެ އިންތިހާ އެވެ.\nPosted byބިންމާ އިބްރާހިމް ވަހީދު Jul 12, 2012 Apr 23, 2014 Posted inވާހަކަTags: އަދަބިއްޔާތު, ވާހަކަ


މިހާތަނަށް މީހަކަށް ލިބުނު އެންމެ ބޮޑު ”ގެއްލުމުގެ“ ވާހަކަ – ޖަމްޢިއްޔަތުއް ސަލަފް\nމިހާތަނަށް މީހަކަށް ލިބުނު އެންމެ ބޮޑު ”ގެއްލުމުގެ“ ވާހަކަ\nތާރީޚް: 21:44 19 މެއި 2019\n”ހެއްލުމަކީ ގެއްލުމެއް“ މިއީ ވަރަށްގިނައިން އަޑުއަހާ ބަހެކެވެ. ބޯދާ މުސްކުޅި ބަހެއްކަމެއް ނޫނީ ހަރު ނަޞޭޙަތުގެ ބަހެއްކަމެއް އަޅުގަނޑަކަށް ނޭނގެއެވެ. އެނގޭހާވެސްކަމަކީ ނުބައިނުލަފާ ރައްޓެހިންގެ ބަހަށް ހެއްލުމަކީ ޙަޔާތުގައި ވަރަށް ބޮޑެތި ގެއްލުންތަކާއި ތިމާ ކުރިމަތިލާން ޖެހޭކަމެއްކަމެވެ.\nމިގޮތުން ތިރީގައި މި ލިޔާ ވާހަކައަކީ މުޅި އިންސާނީ ތާރީޚުގައި މިހާތަނަށް ހިނގާފައިވާ އެފަދަ އެންމެ ބޮޑު ގެއްލުމުގެ ޙާދިޘާއޭ ބުނެވިދާނެފަދަ ޢިބްރަތުން ފުރިގެންވާ ވާހަކައެކެވެ. އަޑުއައްސަވާ ހިތްވާ ބޭފުޅުން އަޑުއައްސާވާށެވެ. ކިޔާހިތްވާ ބޭކަލުން ކިއުއްވާށެވެ. ލިޔަންބޭނުންފުޅުވާ ކާތިބުން ލިޔުއްވާށެވެ. މިއީ އެހާވެސް ޢިބްރަތްތެރި ވާހަކައެކެވެ. މިކަމުގެ އިތުރުން މިވާހަކަ ޚާއްޞަވާ އަނެއްސަބަބަކީ މިއީ ޤުރްއާނަށްފަހު މިދުނިޔޭގައިވާ އެންމެ ޞައްޙަކަންބޮޑު ފޮތުގައި ދުނިޔެދުށް އެންމެ ތެދުވެރި ޖީލުގައި ހިނގާފައިވާ ވާހަކައެއްކަމަށް ވާތީއެވެ.\nމި ޢިބްރަތްތެރި ޙާދިޘާ ހިނގިތާ މިހާރު 1440 އަހަރަށް ވުރެ ގިނަވެދާނެއެވެ. ރަށަކީ މަތިވެރި މައްކާއެވެ. ގެއަކީ އެމައްކާގެ މަތިވެރިކަން ލިބިގެންވާ ގެއެކެވެ. މަރަށް ޙާޟިރުވެ އެއޮތީ މައްކާގެ ބޮޑުންގެތެރެއިންވެސް އެންމެ ޤަދަރުކުރާ މީހާއެވެ. އޭނާގެ ވަށައިގެން އެތިބީ އޭރު މައްކާގައި ނަގާ ކިޔާ އެންމެ ބޮޑެތި މީހުންނެވެ. އަބުލްޙަކަމާއި ޢަބްދުﷲ ބުން އަބީއުމައްޔާ އަދި އަލްމުސްޢަބު ބުން ހަޒުން ފަދަ މީހުންނެވެ.\nކުއްލިއަކަށް މަންޒަރު ބަދަލުވެއްޖެއެވެ. މަރަށް ހާޟިރުވެ އޮތް އަބޫ ޠާލިބުގެ ގާތުގައި އައިސް އެހުއްޓިވަޑައިގެންނެވި ބޭކަލެއްގެ ސަބަބުންނެވެ. އެއީ އަބޫޠާލިބުގެ ހިތުގެ އެއްބައެވެ. އެބޭކަލަކަށްޓަކައި އޭނާގެ ޤައުމާ ދެކޮޅަށް ޝިޢުބޭ ކިޔުނު ކުޑަ އަވަށްގަނޑުގައި ތިން އަހަރު ބަންދުވެގެން އޭނާ ހުއްޓެވެ. އާއެކެވެ! އެއީ އޭނާގެ އެއްބަނޑު އެއްބަފާ ކޮއްކޮ ޢަބުދުﷲ ގެ ދަރިކަލުން މުޙައްމަދު ބުން ޢަބުދިﷲ- ޞައްލަﷲޢަލައިހިވަސައްލަމަ- އެވެ. ﷲ ގެ މަތިވެރި ޚަލީލެވެ. އެއިލާހުގެ އެންމެ ފަހުގެ ރަސޫލެވެ. ނަބީކަން ޚަތިމުކުރެއްވި ކައުސާހިބާއެވެ.\n”އޭ ބޮޑުބޭބެއެވެ! ޙައްޤުވެެގެން އަޅުކަންވެވޭ އިލާހަކީ ހަމައެކަނި ﷲކަމަށް ހެކިވާށެވެ. އޭރުން ބޭބެއަށްޓަކައި ﷲގެ ޙަޟްރަތުގައި ތިމަންކަލޭގެފާނު ޝަފާޢަތްތެރިވާނަމެވެ. ހުއްޖަތް ޤާއިމުކުރައްވާނަމެވެ.“ ބޮޑުބޭބެ ދެކެލޯބިވާ މުޅި ޢާލަމްތަކަ ރަޙްމަތެއްކަމުގައި ފޮނުއްވި ނަބިއްޔާ ޙަދީޘްފުޅުކުރެއްވިއެވެ. ކޮންފަދަ މަތިވެރި އިޙްސާންތެރިކަމެއްތޯއެވެ؟ އެކަލޭގެފާނާއި އެއްވެސް ގުޅުމެއްނެތް މީސްތަކުން ﷲގެ ދީނަށް ވައްދަން ރެއާއިދުވާލު ބުރަ އުފުލައްވާއިރު ބަލާބޮޑުކޮށް ހޭހަންކުރި ބޮޑުބޭބެ އެ ދީނަށް ވަންނަތަން ދެކެލައްވަން ކިހާ ބޭނުންފުޅުވާނެތޯއެވެ! ނަމަވެސް އެކަލޭގެފާނުގެ އެމަތިވެރި އެދުންފުޅު އެކީ އެކަށް ފުނޑުފުނޑުވެގެންދިޔައެވެ. ކީއްވެގެންތޯއެވެ؟ އެކަލޭގެފާނުގެ ދީނާމެދު އަބޫޠާލިބު ޝައްކުކުރާތީއެއްނޫނެވެ. އަޚާގެ ދަރިންކަލުންގެ ތެދުވެރިކަމާމެދު ސުވާލު އުފައްދާތީއެއްނޫނެވެ. ހަމަ އެންމެ ސަބަބަކާއި ހުރެއެވެ.\n”ކަލޭ އަބުދުލް މުއްޠަލިބުގެ މިއްލަތް ދޫކޮށްލަނީތަ؟“ އަބޫޖަހުލު އުފެއްދި މި ސުވާލުގެ ސަބަބުންނެވެ. އެމަޖިލީސްގައި އިނދެފައި އަބުލް ޙަކަމު ބިން ހިޝާމް ނުވަތަ މަޝްހޫރުނަމުންނަމަ އަބޫޖަހުލު ފުންމައިގެން ތެދުވެ އެހެން ބުނެ ނަބިއްޔާ- ޞައްލަﷲއަލައިހިވަސައްލަމަ- އަށް ރައްދު ދިނެވެ. އަނެއްކާވެސް ކައުއިތުރު ނަބިއްޔާ- ޞައްލަﷲ ޢަލައިހިވަސައްލަމަ- އެކަލޭގެފާނުގެ ބޮޑުބޭބެއަށް އިސްލާމުދީނަށް ވަނުމަށް ދަޢުވަތުދެއްވިއެވެ. އެކަލޭގެފާނުގެ ބަސްފުޅު ނުނިމެނީސް އެއްކަލަ އަބޫޖަހުލު އަނެއްކާވެސް ”ކަލޭ އަބުދުލް މުއްޠަލިބުގެ މިއްލަތް ދޫކޮށްލަނީތަ؟“ ބުނެ އަބޫޠާލިބާއި ސުވާލުކޮށް އޭނާ ހައްލުވާލިއެވެ. މި މަޖިލީހުގައި އެދުވަހު ކާފަރެއްގެ ގޮތުގައި އިންނަވާ ފަހުން އިސްލާމުވެވަޑަގެންނެވި ޞަޙާބީ އަލްމުސައްޔިބު މި ވާހަކަ އެކަލޭގެފާނުގެ ދަރިކަލުން މަޝްހޫރު ތާބިޢީ ބޭކަލެއްކަމުގައިވާ ސަޢީދުއަށް ކިޔާދެއްވަމުން ވިދާޅުވެފައިވެއެވެ. ”އަބޫޠާލިބު މަރުވީ ކުފުރުގެ މަތީގައެވެ.“\nއާނއެކެވެ. އެދުވަހު އެކުވެރިންގެ ބަހަށް ހެއްލި އަބޫޠާލިބު ޙައްޤު އެނގިހުރެ އެއަށް ފުރަގަސްދިނީއެވެ. އިސްލާމްދީނަށް ނުވަދެ އެދީނުން މޫނު އަނބުރާލީއެވެ. އެކަމަކު އެދުވަހު އެތަނުގައި އިން ޢަބްދުﷲ ބުން އަބީ އުމައްޔާ ފަހުން އިސްލާމުވެވަޑައިގެންނެވި އިރު އަބޫޖަހުލު ދިޔައީ ހަމަ ކާފަރެއްގެ ގޮތުގައި މަރުވެގެންނެވެ.\nވިސްނާބަޔަކަށް މިޙާދިޘާގައި ޢިބްރަތެއް ވާކަން ކަށަވަރެވެ.\nއިސްލާމްދީނަކީ ޙައްޤުދީންކަން އެނގޭއިރުވެސް އަބޫޖަހުލާއި ދެންވެސް އެތާ ތިބި އެކުވެރިންގެ ބަސް އަހައިގެން އަބޫ ޠާލިބު ކާބަފައިންގެ ކުފުރުގެ މަތީގައި ފުރާނަ ދޫކޮށްލުމުން އޭނާ ވެފައިވަނީ އަބަދުގެ އަބަދަށް ނަރަކައިގެ އޮންނަންޖެހިފައިވާ ކާފަރަކަށެވެ. އެކަމަކު ދަރިކަލުން ޢަލީގެފާނު އެދީނަށް ވައްދާ އަޚާގެ ދަރިކަލުންނަށް ތަބާވާން ނަޞޭޙަތްތެރިވުމުން ޢަލީގެފާނުވަނީ ސުވަރުގޭގައެވެ. ޅީދަރިކަނބަލުން ފާޠިމަތުގެފާނަކީ ސުވަރުގޭގެ އަންހެނުންގެ ސާހިބާއެވެ. ކާފަ ދެ ދަރިކަލުންކަމަށްވާ އަލްޙަސަން އަދި އަލްޙުސައިން އަކީ ސުވަރުގޭގައި ޒުވާނުންގެ ލީޑަރުންނެވެ. މުޅި ޢާއިލާ އެއްކޮށްހެން ސުވަރުގޭގައެވެ. އެކަމަކު އަބޫ ޠޯލިބު ގިނިކަންޏާ ނަރަކައިގެ ދާއިމީ ޢަޒާބުގައި އޮންނަޖެހުނީ ކީއްވެގެންތޯއެވެ؟\nހެއްލުމަކީ ގެއްލުމަކަށްވާތީއެވެ. މިއަށްވުރެ ބޮޑު ގެއްލުމެއް އާދަމުގެ ދަރިއަކަށް ލިބޭނެތޯއެވެ؟ ވީމާ މިއީ އެކުވެެރިންގެ ބަހަށް ހެއްލުމުން މިހާތަނަށް މީހަކަށް ލިބުނު އެންމެ ބޮޑު ގެއްލުމުގެ ވާހަކައޭ ނުބުނެވޭނެތޯއެވެ؟


Vote lumuge haggu 272,480 meehunanah\nއިންތިހާބެއްގައި މީހަކު ވޯޓް ދެނީ -- އަވަސް ފޮޓޯ\nކުރިއަށް އޮތް ލޯކަލް ކައުންސިލްތަކުގެ އިންތިހާބާއި ކައުންސިލްތަކުގެ އަންހެނުންގެ ތަރައްގީއަށް މަސައްކަތް ކުރާ ކޮމިޓީގެ އިންތިހާބުގައި ވޯޓު ދިނުމުގެ ހައްގު 272,480 މީހަކަށް ލިބެ އެވެ. އިލެކްޝަންސް ކޮމިޝަނުން ވަނީ އިންތިހާބުގައި ވޯޓްލެވޭ މީހުންގެ ލިސްޓް އާންމުކޮށް ޝަކުވާ ހުށައެޅުމަށް ފުރުސަތު ދީފަ އެވެ.\nމި ފަހަރުގެ އިންތިހާބުގައި ވޯޓްދެވޭ 272,480 މީހުންގެ ތެރޭގައި ހިމެނެނީ އަތޮޅުތަކުގެ ރައްޔިތުންގެ ތެރެއިން 220،981 މީހަކާއި މާލެ ސިޓީއަށް ނިސްބަތްވާ 51،499 މީހެކެވެ.\nކައުންސިލް އިންތިހާބު ބާއްވަން ނިންމާފައި ވަނީ އަންނަ އޭޕްރީލް މަހުގެ 10 ވަނަ ދުވަހު އެވެ.\nއިލެކްޝަންސް ކޮމިޝަނުން މިއަދު ބުނީ ވޯޓު ދިނުމުގެ ހައްގު ލިބިފައިވާ މީހުންގެ ރަޖިސްޓަރީ އާންމުކޮށްފައިވާ ކަމަށާ މި ރަޖިސްޓަރީ ދިވެހި ސަރުކާރުގެ ގެޒެޓް އާއި ކޮމިޝަނުގެ ވެބްސައިޓް އަދި މާލެ ފިޔަވައި މީހުން ދިރިއުޅޭ ކޮންމެ ރަށެއްގެ ރަށު ކައުންސިލް އިދާރާއިންނާއި ސިޓީތަކުގެ ކައުންސިލް އިދާރާ / އަވަށު އޮފީހުން އާންމުކޮށް ފެންނަން ހުންނާނެ ކަމަށެވެ.\nމި ރަޖިސްޓަރީއަށް މި މަހުގެ 20 ވަނަ ދުވަހުގެ ނިޔަލަށް ޝަކުވާ ހުށައެޅެ އެވެ. ރަސްމީ ބަންދު ނޫން ކޮންމެ ދުވަހަކު ހެނދުނު 8:30 އިން މެންދުރު ފަހު އެކަކަށް ޝަކުވާ ހުށައެޅޭނެ އެވެ. ރަސްމީ ބަންދު ދުވަސްތަކުގައި ހެނދުނު 9:00 ކުން މެންދުރު ފަހު 1:00 އަދި ހުކުރު ދުވަހު މެންދުރުފަހު ވެސް ޝަކުވާ ހުށައެޅެ އެވެ.\nޝަކުވާ ބަލައިގަންނާނީ ޝަކުވާ ފޯމަކުންނެވެ. ޝަކުވާ ފޯމު އިލެކްޝަންސް ކޮމިޝަންގެ ވެބްސައިޓުންނާއި ކައުންސިލް އިދާރާތަކުން ލިބެ އެވެ.\nއެމްޑީޕީ ޕީޕީއެމް އަދާލަތު ޕާޓީ + އިލެކްޝަންސް ކޮމިޝަން ލޯކަލް ކައުންސިލްތަކުގެ އިންތިހާބު ޖުމްހޫރީ ޕާޓީ


STO E-Store in 5,000 meehun viyafaari kohfi\nއެސްޓީއޯ އީ ސްޓޯރުން 5،000 މީހުން ހިދުމަތް ހޯދައިފި\nއެސްޓީއޯ ސުޕަ މާޓް: އެސްޓީއޯއިން އީ ސްޓޯރު ޕްލެޓްފޯމެއް ގާއިމްކޮށްފައިވޭ -- އަވަސް ފޮޓޯ: އަހުމަދު އަޝްހާދު (ޖެރީ)\nގޭގައި ތިބެ، ބޭނުންވާ ތަކެތި އޮންލައިންކޮށް އޯޑަރު ކުރެވޭ ގޮތަށް ސްޓޭޓް ޓްރޭޑިން އޮގަނައިޒޭޝަން (އެސްޓީއޯ) އިން ގާއިމްކުރި އީ-ސްޓޯރް އޮންލައިން ޕްލެޓް ފޯމް މެދުވެރިކޮށް މިހާތަނަށް 5،000 އަށްވުރެ ގިނަ ބަޔަކު ވިޔަފާރި ކޮށްފި އެވެ.\nކޮވވިޑް-19 އާއި ގުޅިގެން ގޭގައި ތިބެގެން ވިޔަފާރިކުރަން އެސްޓީއޯ އިން ހުޅުވި އެ ޕްލެޓްފޯމްގެ ހިދުމަތް ފަށާފައި ވަނީ މިދިޔަ މަހުގެ 15 ވަނަ ދުވަހު އެވެ. އެސްޓީއޯ އިން ބުނީ މިއަދާ ހަމަޔަށް 5،000 އަށްވުރެ ގިނަ މީހުން އެ ޕްލެޓްފޯމް މެދުވެރިކޮށް ވިޔަފާރިކޮށްފައިވާ ކަމަށެވެ.\nއީ-ސްޓޯރް މެދުވެރިކޮށް ދުވާލަކު ނަގަނީ 400 އޯޑަރެވެ. އޯޑަރު ނަގަނީ ރޭގަނޑުގެ ވަގުތު އެވެ. އޯޑަރު ދޭތާ 24 ގަޑިއިރުގެ ތެރޭގައި މުދާ ލިބޭނެ އެވެ. މިގޮތަށް ލިމިޓްކޮށްފައި ވަނީ، ކަސްޓަމަރުންނަށް މުދާ ފޮނުވައި ދިނުމުގައި ދިމާވެދާނެ ދަތި ތަކަކަށް ބަލައިގެން ކަމަށް އެސްޓީއޯއިން ބުނެ އެވެ.\nއެސްޓީއޯ އިން ވަނީ، މުދާ ގަންނައިރު ހަފުތާއަކަށްވާ ސާމާނު ގަތުމަށް އެ ކުންފުނީގެ ކަސްޓަމަރުންނަށް އިލްތިމާސްކޮށްފަ އެވެ. އީ-ސްޓޯރް މެދުވެރިކޮށް ވިޔަފާރި ކުރާއިރު، ރަޖިސްޓާ ވާކަށް ނުޖެހެ އެވެ. އީ-ސްޓޯރް.އެމްވީ އަށް ގޮސް ވިޔަފާރި ކުރެވެ އެވެ.\nކޮވިޑް-19 އިން ރައްކާތެރިވުމުގެ ގޮތުން ސަރުކާރުން ވަނީ މާލެ ސިޓީ ލޮކްޑައުންކޮށްފަ އެވެ. އަދި ހޯމް ޑެލިވަރީގެ ހިދުމަތް ފެށުމާއެކު އީ-ސްޓޯރަށް ވެސް ލޯޑު ބޮޑު ވެގެން ދިޔަ އެވެ.


Leaderunge bahdhaluvun nubeyhvunas, coalitionehgai masahkai kuran undhaguleh noon: Tharujamaan\nކޯލިޝަން ލީޑަރުންގެ ބައްދަލުވުމެއްގެ ތެރެއިން.\nލީޑަރުންގެ ބައްދަލުވުން ނުބޭއްވުނަސް، ކޯލިޝަނެއްގައި މަސައްކަތް ކުރަން އުނދަގުލެއް ނޫން: ރައީސްގެ ތަރުޖަމާން\nސަރުކާރު ހިންގާ ކޯލިޝަން ލީޑަރުންގެ ބައްދަލުވުންތައް ކުރިން އިއުލާނު ކޮށްފައިވާ ގޮތަށް، މަހަކު އެއްފަހަރު ނުބޭއްވުނު ނަމަވެސް އެކަމުގެ ސަބަބުން ކޯލިޝަނެއްގައި މަސައްކަތް ކުރަން އުނދަގޫ ނުވާކަމަށް ރައީސް އިބްރާހިމް މުހައްމަދު ސޯލިހުގެ ތަރުޖަމާން އިބްރާހިމް ހޫދު މިއަދު ވިދާޅުވެއްޖެ އެވެ.\nރައީސް އޮފީހުގައި ނޫސްވެރިންނަށް ބައްދަލު ކޮށް، ނޫސްވެރިއަކު ކުރި ސުވާލަކަށް ޖަވާބު ދެއްވަމުން ހޫދު ވިދާޅުވީ ލީޑަރުންގެ ބައްދަލުވުންތައް ގަވާއިދުން ނުބޭއްވެނީ އެ ބޭފުޅުންގެ މަސައްކަތަތައް ބުރަވުމުން ކަމަށް ވެދާނެ ކަމަށެވެ.\n"ކޯލިޝަން މީޓިން އަޅުގަނޑަށް ހީވަނީ އެބޭފުޅުންގެ ތަންކޮޅެއް ބުރައީ ހެން. އަޅުގަނޑަކަށް އެހެން ނޭނގޭ ދަންނަވާކަށް ކީއްވެގެން ކަމެއް. [ލީޑަރުންގެ ބައްދަލުވުންތައް ނުބޭއްވުނު ނަމަވެސް މަސައްކަތް ކުރަން] ދައްޗެއް ނޫން... [ކެބިނެޓުގައި ވެސް އެބަތިބޭ ކޯލިޝަންގެ ޕާޓީތަކަށް ނިސްބަތްވާ ވަޒީރުން] އަޅުގަނޑުމެންނަށް ދައްޗެއް ނޫން އެބޭފުޅުންނާ އެކު ވޯކް ކުރާކަށް،" ހޫދު ވިދާޅުވި އެވެ.\nރައީސް ސޯލިހު މީގެ ކުރިން ވަނީ، ކޯލިޝަން ލީޑަރުންގެ ބައްދަލުވުންތައް ކޮންމެ މަހަކު އެއްފަހަރު ކުރިއަށް ގެންދާނެ ކަމަށް ވިދާޅުވެފަ އެވެ. ނަމަވެސް ނިމިދިޔަ އާންމު އިންތިހާބުގެ ދުވަސްވަރުން ފެށިގެން މިހާތަނަށް އެފަދަ އެއްވެސް ބައްދަލުވުމެއް ބޭއްވިކަން ހާމަކޮށްފައެއް ނުވެ އެވެ. އަދި ބައްދަލުވުންތައް ނުބާއްާ ސަބަބެއް ވެސް މިހާތަނަށް ހާމަކޮށްފައެއް ނުވެ އެވެ.\nމަޖިލިސް ކެމްޕޭނުގައި ކޯލިޝަން ލީޑަރުންގެ ތެރެއިން ޖުމްހޫރީ ޕާޓީގެ ލީޑަރު ގާސިމް އިބްރާހީމް އާއި ސަރުކާރު ހިންގާ އެންމެ ބޮޑު ޕާޓީ، އެމްޑީޕީ އާ ދެމެދު ވަރަށް ބޮޑަށް ހިތްހަމަނުޖެހުންތައް އުފެދުނެވެ. އެގޮތުން މަޖިލީސް އިންތިހާބުގައި ވަކިން ވާދަކުރުމަށް އެމްޑީޕީން ނިންމުމާ އެކު ގާސިމްގެ ހިޔާލު ތަފާތުވެ ޖުމްހޫރީ ޕާޓީން އާންމު އިންތިހާބަށް ނިކުތީ ކުރީގެ ރައީސް އަބްދުﷲ ޔާމީނާ ގުޅިގެންނެވެ.\nކޯލިޝަން ލީޑަރުން ރައީސް ނަޝީދު ރައީސް މައުމޫނު ރައީސް އޮފީސް ރައީސް ޞާލިޙް ގާސިމް އިބްރާހިމް ޝެއިހް އިމްރާން ސަރުކާރު\nއެއްވެސް ކަމެއް ބުނި ގޮތަށް ކުރެވުނު ތަ ؟ ސަރުކާރެއް ބަދަލު ވުމުން ރައްޔިތަކަށް ވީކަމެއް ބުނެބަލަ. ކީއްތަ ވާނީ މާލޭން ތަންތަން ކުއްޔަށް ހިފާ މީހުން ދައްކާ ޑިޕޮސިޓް ފައިސާ ކޮޅު ކާލާ މީހުންނަށް ފިޔަވަޅު އަޅާ ބޮޑު ބަދަލެއް ލިބޭނެ ޤާނޫނެއް ގެނސް ދިނިއްޔާ . ކީއްތަ ވާނީ މީހުން ދިރި އުޅެން ދޭ ބަންޑާރަ ގޯތި އެގޯތި ލިބޭ އިރު އިނދެގެން އުޅޭ މީހުން ވަރިކުރާ އިރު އެމީހުންނަށް ވެސް އެއިން ބައެލިބޭ ގޮތަށް ހެދިއްޔާ. ކީއްތަ ވާނީ ދައރިންނަށް އެގޭގެއިން ލިބޭ އޮތް ވަރެއް ލިބޭނެ ގޮތަކަށް ޤާނޫނެއް ހަދާދިނިއްޔާ. ގެދޮރު ދެނީ ވެސް އާއިލާ ދިރި އުޅުމަށް ވިއްޔަ. މީ މާ ބޮޑު ޚަރަދެއް ހިންގާނެ ކަމެއް ނޫން. ކުއްޓި ކާރީ ބުނެލީމަ ލިޔެލަ ދޭނެ.


SunOnline: Yemen Hanguraamaigaa America in Saudi ah dhey eheetherikan huhtuveytho msahkaiy kuranee\nޔަމަންގެ ހަނގުރާމައިގާ އެމެރިކާއިން ސައުދީއަށް ދޭ އެހީތެރިކަން ހުއްޓުވޭތޯ މަސައްކަތްކުރަނީ\nމުހައްމަދު ޖަވާދު ޔޫސުފު 02 Dec 2020, 20:54\nވޮޝިންޓަން (ޑިސެމްބަރު 2) : ސައުދީ އަރަބިޔާ އިސްވެ އޮވެގެން ޔަމަންގައި ކުރަމުން ގެންދާ ލޭ އޮހޮރުވުން ބޮޑު ހަނގުރާމައިގާ އެމެރިކާ ނުސީދާ ގޮތެއްގައި ބައިވެރިވާ ކަމަށާ އެކަން ނިމުކަކަށް ގެނައުމަށް ޓަކައި ކޮންގްރެސް އަށް ހުށަހަޅާ ބިލަށް ހައުސް އޮފް ރެޕްރެޒެންޓެޓިވްސް ގެ 13 މެންބަރަކު ތާއީދު ކުރައްވައިފިއެވެ.\nމި 13 މެންބަރުގެ ތެރޭގައި އެމެރިކާގެ މައި ދެ ޕާޓީކަމަށްވާ ރިޕަބްލިކަން ޕާޓީއާއި ޑިމޮކްރެޓިކް ޕާޓީގެ މެންބަރުންވެސް ހިމެނެއެވެ. ސައުދީއާއި ޔޫއޭއީ ން ޔަމަންގައި ކުރިޔަށްގެންދާ ހަނގުރާމައަށް އެމެރިކާ ދޭ އެއްބާރުލުން ނިމުކަކަށް ގެނައުމަށް ގޮވާލައި ކޮންގްރެސް އަށް ހުށަހަޅަން ތައްޔާރުކޮށްފައިވާ ބިލަށް މީގެކުރިން ތާއީދުކޮށްފައިވާ ކޮންގްރެސް މަދު މެންބަރުންނެވެ. މިމެންބަރުންގެ ތެރޭގައި ގިނައީ އިދިކޮޅު ޑިމޮކްރެޓިކް ޕާޓީއަށް ނިސްބަތްވާ މެންބަރުންނެވެ. ނަމަވެސް މި ބިލަށް އަލަށް ތާއީދުކުރި 13 މެންބަރުގެ ތެރޭގައި ރިޕަބްލިކަން ޕާޓީގެ މެންބަރުން މަދެއްނޫނެވެ.\nޔަމަންގެ ހަނގުރާމައިގާ މަދަނީ އިންފްރާސްޓްރަކްޗަރ ހަލާކުކޮށް ބިމާ ހަމަކޮށްލާފައި\nމިބިލްގެ ބޭނުމަކީ ޔަމަންގެ ހަނގުރާމަ ކުރިޔަށް ގެންދިޔުމަށް ސައުދީއަށް އެމެރިކާ ސަރުކާރުން ދޭ އެހީތެރިކަމާއި އެއްބާރުލުން ނިމުމަކަށް ގެނައުމެވެ. ޔަމަންގެ ހަނގުރާމަ ކުރިޔަށް ގެންދިޔުމަށް އެމެރިކާ ސަރުކާރުން ސައުދީއަށް ވާގިވެރިވަނީ ކޮންގްރެސްއިން އެކަމަށް ހުއްދަދީގެނެއްނޫނެވެ. އެމެރިކާ ސަރުކާރުން ބުނަނީ ޔަމަންގެ ހަނގުރާމައިގާ އެމެރިކާ ބައިވެރިނުވާ ކަމަށާ ސައުދީ އަށް އެމެރިކާއިން ހަތިޔާރު ވިއްކަނީ ޔަމަންގެ ހަނގުރާމައަށް ޚާއްސަކޮށްގެން ނޫންކަމުގައެވެ. ނަމަވެސް ޔަމަންގެ ހަނގުރާމައަށް ބޭނުންވާ ހަތިޔާރުގެ އިތުރުން ސައުދީ ސިފައިންނަށް އަސްކަރީ ލަފައާއި އިރުޝާދުދީ ޖާސޫސީ މައުލޫމާތުވެސް ސައުދީއަށް ދެނީ އެމެރިކާއިންނެވެ.\nޔަމަންގެ ހޮސްޕިޓަލްތަކާއި އާންމުންގެ ގެދޮރަށާއި ސްކޫލްތަކަށް ސައުދީ އާއި ޔޫއޭއީން ޙަމަލާދެނީވެސް އެމެރިކާގެ ހަތިޔާރު ބޭނުން ކޮށްގެންނެވެ. އަދި ސައުދީއާއި ޔޫއޭއީގެ ޙަމަލާތަކުގައި ޔަމަންގެ އާންމުންގެ އެތަށް ހާސްބަޔަކުވަނީ މަރުވެފައެވެ. ސައުދީ އިސްވެ އޮވެގެން ޔަމަންގައި ކުރާ ކުރާ ހަނގުރާމައިގެ ސަބަބުން ދެވަނަ ބޮޑު ހަނގުރާމައަށްފަހު ގައުމެއްގެ ރައްޔިތުން ވެއްޓިފައިނުވާފަދަ އިންސާނީ ބޮޑު ކާރިސާއަކަށް ޔަމަންގެ ރައްޔިތުން ވެއްޓިފައިވާ ކަމަށް އިންސާނީ ހައްގުތަކަށް މަސައްކަތްކުރާ ޖަމާއަތްތަކުން ބުނެއެވެ.\nއދ. ންވެސްވަނީ ޔަމަންގެ ހަނގުރާމައަކީ މިހާރު ގައުމެއްގެ ފެންވަރުގައި ކުރިމަތިވެފައިވާ އެންމެ ބޮޑު އިންސާނީ ކާރިސާ ކަމަށް ސިފަކޮށްފައެވެ. މިގޮތުން މި ހަނގުރާމައިގެ ސަބަބުން ޔަމަންގެ ރައްޔިތުންގެ 70 އިންސައްތަ މީހުންވަނީ ހައިހޫނުކަމާ ކުރިމަތިލާންޖެހިފައެވެ. އަދި ޔަމަންގެ ރައްޔިތުންގެ ގިނަ ބަޔަކުވަނީ ކޮލެރާއާއި އެނޫންވެސް ގިނަ ބަލިތަކެއްގެ ޝިކާރައަކަށްވެފައެވެ.\nޔަމަންގެ ހަނގުރާމައިގާ އެމެރިކާ ނުސީދާ ގޮތެއްގައި ބައިވެރިވާ ބައިވެރިވުން ނިމުމަކަށް ގެނައުމަށް ގޮވާލާ ބިލް މިހާރުވަނީ ދިރާސާކުރުމަށްޓަކައި ކޮމިޓީއަށް ފޮނުވާފައެވެ. ކޮމިޓީން މިބިލް ފާސްކޮށްފިނަމަ ދެން ދާނީ ހައުސް އޮފް ރެޕްރެޒެންޓެޓިވްގެ ތަޅުމަށެވެ.\nސައުދީއާއި ޔޫއޭއީގެ ބޮމުގެ ޙަމަލާތަކުގައި ޔަމަންގެ މަދަނީ އިންފްރާސްޓްރަކްޗަރ ގެ ބޮޑުބައެއްވަނި ބިމާ ހަމަވެފައިވާއިރު އެދެގައުމުން ދޭ ވައިގެ ޙަމަލާތަށް އާންމުންގެ އެއްވުންތަކާއި ކައިވެނި ޕާޓީތައްފަދަ ތަންތަނަށްވެސް އަމާޒުކޮށްފައިވެއެވެ. މި ފަދަ ލާއިންސާނީ ޙަމަލާތަކަކީ ހަނގުރާމައިގެ ޖަރީމާގެ ގޮތުގައި ބެލޭނެކަންކަން ކަމަށް އިންސާނީ ހައްގުތަކަށް މަސައްކަތްކުރާ ފަރާތްތަކުން ސިފަކުރެއެވެ.\nނަމަވެސް ސައުދީ އަށް ހަތިޔާރު ވިއްކުމަކީ އެމެރިކާއަށް އެންމެ ގިނަ ފައިސާ ލިބޭ ވިޔަފާރި ކަމަށްވާއިރު އެކަން ހުއްޓާލުމަކީ އެމެރިކާގެ އެއްވެސް ސަރުކާރަކުން ކުރާނެކަމެއް ނޫންކަމަށް މުރާސިލުން ބުނެއެވެ. (ނޫސްއެޖެންސީތައް)\nސައުދީގެ އަންހެން އެކްޓިވިސްޓަކު5އަހަރަށް ޖަލަށް


ކައިވެނި (4 ވަނަ ބައި) – DhiSalafiyyah\nދެމަފިރިން، އެކަކު އަނެކަކަށް ދޭންޖެހޭ ޙައްޤުތަކުގެ ތެރެއިން…..\nބާއްޖަވެރި ކައިވެންޏެއްގެ އެންމެ މުހިއްމު ދައުރެއް އަދާކުރާނެ ބަޔަކީ އެކައިވެނިކުރާ ދެމީހުންކަމާމެދު އެއްވެސް ޝައްކެއްނެތެވެ. ކައިވެނީގެ ގުޅުން ގުޅުމާއެކު، ކައިވެނި ކުރާ ދެމީހުންގެ ފަރާތުން އެއްފަރާތުން އަނެއް ފަރާތަށް ދޭންޖެހޭ ޙައްޤުތަކެއް ވެއެވެ. އެއިގެތެރެއިން ކޮންމެ ބައިވެރިޔަކީ އަނެއް ބައިވެރިޔާގެ ފާރާތުން ވަރަށް ގިނަގުނަ މަސްޢޫލިއްޔަތުތަކަކާ ޙަވާލުވާންޖެހޭނެ ބައިވެރިޔެކެވެ. ކައިވެނި އުފާވެރިކަމާއި ބާއްޖަވެރިކަމާއެކު ދެމެހެއްޓުމަށްޓަކައި، އެއްފަރާތުން އަނެއްފަރާތައް ދޭންޖެހޭ މުހިއްމު ޙައްޤުތަކަކީ ކޮބައިކަން ދެނެގަނެ، އެޙައްޤުތަކަށް ރައްކާތެރިވުމަކީ ވަރަށްވެސް މުހިއްމުކަމެކެވެ.\nމިގޮތުން ބަލާއިރު، ފިރިމީހާގެ ފަރާތުން އަނބިމީހާއަށް ލިބިދޭންޖެހޭ ޙައްޤުތަކުގެ ތެރެއިން އެންމެ މުހިއްމު ޙައްޤުތަކުގެ ތެރޭގައި އަނބިމީހާއަށް ހެޔޮކޮށް ހިތުންވެއެވެ. އަނބިމީހާއަކީ އެއްވެސް ޙާލެއްގައި އަޅެއްގެ މަޤާމުގައިވާ މީހެއްނޫނެވެ. އެކަނބުލޭގެއަށް އެކަށީގެންނުވާވަރަށް މަސައްކަތްތައް ޖެއްސުމާއި، ނަފްސާނީގޮތުންނާއި ޖިސްމާނީގޮތުން އަނިޔާކުރުންފަދަ ކަންކަމަކީ އިސްލާމްދީން ނަހީ ކުރާކަންކަމެވެ. ހަމައެފަދައިން އަނބިމީހާ ސަލާމަތްތެރިކަމާއެކު ގެންގުޅުމާއި، އެކަނބުލޭގެއަށް މާލީގޮތުން ދޭންޖެހޭ އެހީތައް ދިނުމާއި، އަނބިމީހާއާ މުޢާމަލާތުކުރާއިރު އިޙްތިރާމާއި އޯގާތެރިވެރިކަމާއެކު މުޢާމަލާތުކުރުމާއި، އެކަނބުލޭގެއަށް ކުރާ މަސައްކަތްތަކުގައި އެހީތެރިވެދީ އުޅުމަކީ ފިރިމީހާގެ މައްޗަށްވާ ޙައްޤެކެވެ. އަދި އެކަނބުލޭގެ ޙައްޤުގައި، އެކަނބުލޭގެ އާއިލާ މީހުންނަށް އިޙްތިރާމްކުރުމަކީވެސް އަނބިމީހާއަށް ހެޔޮކޮށް ހިތުމުގެ ތެރެއިންވާ ކަމެކެވެ. އަޅުގަނޑުމެންގެ ރަސޫލާ ޞައްލަﷲ ޢަލައިހިވަސައްލަމަ އިރުޝާދު ދެއްވާފައިވާ ގޮތުގައި އަޅުގަނޑުމެންގެ ތެރެއިން އެންމެ ހެޔޮމީހަކީ އެމީހާގެ އަނބިމީހާއަށް އެންމެ ހެޔޮމީހެކެވެ.\nހަމައެފަދައިން އަނބިމީހާގެ ފަރާތުން ފިރިމީހާއަށް ދޭންޖެހޭ ޙައްޤުތަކެއް ވެއެވެ. މިގޮތުން ﷲ އަށް އުރެދުމެއްނުވާ ކަމެއްގައި ފިރިމީހާއަށް ކިޔަމަންތެރިވުމާއި، ފިރިމީހާއާ ކުރާ މުޢާމަލާތުތަކުގައި ރިވެތިކޮށް މުޢާމަލާތުކުރުމާއި، ފިރިމީހާ އުފާކޮށްދެނިވި ކަންތައްތައްކުރުމުގައި ޤާއިމުވެހުރުމާއި، އޭނަގެ ގޮވާލުންތަކަށް އިޖާބަދިނުމާއި، އޭނަގެ މުދަލަށާއި ދަރިންނަށް ރައްކާތެރިވުމަކީ އަނބިމީހާގެ ފަރާތުން ފިރިމީހާއަށް ދޭންޖެހޭ ޙައްޤުތަކުގެ ތެރެއިން މުހިއްމު ކަންކަމެވެ. ހަމައެއާއެކު، ފިރިމީހާ ޙާޟިރުވެނެތް ޙާލަތްތަކުގައިވެސް އޭނާ ހިތްނުރުހޭ މީހުން ގެއަށް ނުވެއްދުމާއި، މިފަދަ ޙާލަތްތަކުގައިވެސް މުދަލާއި ދަރިންނަށް ރައްކާތެރިވުމާއި، އޭނާގެ އާއިލާމީހުންނަށް އިޙްތިރާމުކުރުމަކީ ފިރިމީހާއަށް ހެޔޮކޮށް ހިތުމުގެ ތެރެއިންވާ ކަންކަމެވެ.\nދެމަފިރިން، އެކަކު އަނެކަކަށް ދޭންޖެހޭ ޙައްޤުތައް ދަނެ، އެޙައްޤުތަކަށް އަދާކުރުމުގައި ދެފަރާތުންވެސް ގަދައަޅައި މަސައްކަތްކުރުމަކީ ކައިވެނި ބާއްޖަވެރިވާނެކަމެއްކަމާމެދަކު ޝައްކެއްނެތެވެ.\nކައިވެނީގެ ނަމުގައި އިސްލާމްދީނާ ޚިލާފަށް ގުޅޭ ބައެއް ގުޅުންތައް\nއަޅުގަނޑުމެންނަކީ ދެދުނިޔެ ބާއްޖަވެރިންގެ ގޮތުގައި ވުމަށްޓަކައި، ﷲ ސުބުޙާނަހޫ ވަތަޢާލާ ވަނީ އިސްލާމްދީނުގެ މަތިވެރި ސީދާވެގެންވާ ތެދުމަގު ދައްކަވާ ދެއްވާފައެވެ. އެމަގުން ހިގައިފިމީހަކީ ދުނިޔެއާއި އާޚިރަތުގައިވެސް ކާމިޔާބު ލިބޭނޭ މީހެކެވެ. ހަމައެހެންމެ، މިމަގަށް ފުރަގަސްދީ ބޮޑާވެގަންނަ ކޮންމެ މީހަކީ ދެދުނިޔޭގައިވެސް އަބާއްޖަވެރިންނެވެ.\nތަރައްޤީއާއި ތަމައްދުނުގެ ރޮނގުން މަތީ ދަރަޖަތަކެއް ކަޑައްތުކުރަމުންދާ މިޒަމާނުގައި، ތަހްޒީބުވެފައިވާކަމަށް ދަޢުވާކުރާ މުޖުތަމަޢުތަކަށް ނަޒަރު ހިންގާލައިފިކަމުގައިވާނަމަ ފެންނާނީ، އެފަދަ މުޖުތަމަޢުތަކުގައި ތަފާތު އެތައް ރެނދުތަކެއްލާފައިވަތަނެވެ. އެހެންނުވާންވީ ސަބަބެއް ނެތެވެ. މުޖުތަމަޢުތަކުގެ އަޞްލުކަމުގައިވާ އާއިލާތައް ވަނީ ފަސާދަވެފައެވެ. އާއިލާއެއްގެ މައިގަނޑުކަމުގައިވާ ކައިވެނިތައް ވަނީ ޚަރާބުވެފައެވެ. މިކަމުގެ އެންމެބޮޑު ސަބަބަކީ އެފަދަ މުޖުތަމަޢުތަކުގައިވާ ކައިވެނިކުރުމުގެ ވައްޓަފާޅިތަކެވެ.\nއިންސާނާ ހައްދަވައި، އޭނާގެ އެންމެހާ ކަންތައްތައް މޮޅަށް ދެނެވޮޑިގެންވާ ﷲ ސުބުޙާނަހޫ ވަތަޢާލާ ވަނީ އެބައިމީހުންނަށް އެންމެ އެކަށީގެންވާ، އެންމެ ފުރިހަމަ ކައިވެނީގެ ނިޒާމު އެބައިމީހުންނަށް ބަޔާންކޮށް ދެއްވާފައެވެ. މިފުރިހަމަ ނިޒާމުން އެއްކިބާވެފައިވާ ކޮންމެ ކައިވެންޏަކީ އެކައިވެންޏެއްގެ ސަބަބުން ތަފާތު އެތައް ނޭދެވޭ އަސަރުތަކެއް ދީނަށާއި، މުޖުތަމަޢުއަށާއި، ފަރުދުންނަށް ކުރާނޭކަމެކެވެ.\nމިގޮތުން، އިސްލާމްދީނުގެ ފުރިހަމަ ކައިވެނީގެ ނިޒާމާ ޚިލާފަށް، ކުރެވޭ ކައިވެނިތައް އެނގުމަކީ މުހިއްމުކަމެކެވެ.\n1. ދާއިމީގޮތުންނާއި ވަގުތީގޮތުން ކައިވެނި ޙަރާމް މީހުންނާ ކުރެވޭ ކައިވެނި.\n2. ހަތަރު އަންބަށްވުރެ ގިނައިން އެއްވަގުތެއްގައި ކައިވެނިކުރުން.\n3. އެއްފަހަރާ އެއްބަނޑު އެއްބަފާ ދެއަންހެނުންނާ ކައިވެނިކުރުން.\n4. އަންހެނަކު އެއްފިރިހެނަކަށްވުރެ ގިނަ މީހުނާ އެއްވަގުތެއްގައި ކައިވެނިކުރުން.\n5. ޒިނޭކުރާ މީހަކާ ތައުބާވުމުގެ ކުރިން ކައިވެނިކުރުން.\n6. އަހުލުކިތާބީން (އެބަހީ ޔަހޫދީންނާއި ނަޞާރާއިންނާ) ފިޔަވާ އެހެން ދީންތަކުގެ އަންހެނުންނާ ކައިވެނި ކުރުން.\n7. މުސްލިމް އަންހެނަކު ކާފަރު ފިރިހެނަކާ ކައިވެނިކުރުން. (އަހުލުކިތާބީންގެ ތެރެއިންވާ ފިރިހެނެއްނަމަވެސް މިކަމުގައި ފަރަޤެއް ނެތެވެ.)\n8. ޙައްޖަށް ނުވަތަ ޢުމްރާއަށް އިޙްރާމް ބަނދެގެން ހުރެ ކުރެވޭ ކައިވެނި.\n9. އެހެންމީހަކަށް ބަލިވެއިން އަންހެނަކު ވިހެއުމުގެ ކުރިން ކައިވެނިކުރުން.\n10. އެހެންމީހެއްގެ ޢިއްދާގައި އިން އަންހެނަކާ ކައިވެނިކުރުން.\n11. ފަށްކެނޑުމަށްޓަކައި ކައިވެނިކުރުން. ފަށްކަނޑައިދޭމީހާއަށާއި ފަށްކަނޑައިދެވޭ މީހާއަށް ﷲ ވަނީ ލަޢުނަތް ލައްވަވާފައެވެ.\n12. ބަރަކާތް ހޯދުމުގެ ނަމުގައި ކުރެވޭ ކައިވެނި. މިފަދަ ކައިވެނިތަކަކީ މަގުފުރެދިފައިވާ ބައެއް ފިރުޤާތަކުގެ މީހުން ކޮށްއުޅޭ ކައިވެންޏެކެވެ. މިބައިމީހުން ވަލީވެރިންކަމަށް ބުނާ މީސްމީހުންނާ ކައިވެނިކޮށް ނުވަތަ ކައިވެނިކޮށްދީ އުޅެއެވެ. މިބައިމީހުންގެ ނިޔަތަކީ އެބުނާ ވަލީވެރިންގެ ކިބައިން ބަރަކާތް ހޯދުމެވެ.\n13. މުތުޢާ ކައިވެނި. މިއީ ޖާހިލިއްޔަ ޒަމާނުގައި އަދި މިޒަމާނުގައިވެސް މަގުފުރެދިފައިވާ ބައެއް ފިރުޤާތަކުގެ މީހުން ވަގުތީގޮތުން ކޮށްއުޅޭ ކައިވެންޏެކެވެ. ކައިވެނި ކުރާ ވަގުތު މުއްދަތު ކަނޑައެޅިފައިވާނެއެވެ. އެމުއްދަތު ހަމަވުމުން ކައިވެނި ރޫޅޭނެއެވެ.\n14. ޝިޣާރު ކައިވެނި. މިއީ ދެމީހަކު އެދެމީހުންގެ ދެދަރިން، އެދެމީހުން އެކަކު އަނެކަކާ ކައިވެނީގެ ރަނެއްނެތި ކުރެވޭ ކައިވެންޏެކެވެ.\n15. އެއްޖިންސުގެ މީހުން ކައިވެނީގެ ނަމުގައި ގުޅުން.\nމަތީގައި ބަޔާންވެދިޔަ ވައްތަރުތަކުގެ ކައިވެނިތަކަކީ އިސްލާމްދީނުގެ އުޞޫލުތަކާ ޚިލާފު ބައެއް ކައިވެނިތަކެވެ.\nބަޔާންވެދިޔަ ބައިތަކުގައި ބަޔާންކުރެވިފައިވާނޭ ފަދައިން، ކައިވެންޏަކީ އިންސާނީ ދަރިފަސްކޮޅު ދެމެހެއްޓުމުގައި އެންމެ އިސް ދައުރެއް އަދާކުރާ ކަމެވެ. އަދި އެއީ މުޖުތަމަޢުގެ ޞުލްޙަމަސަލަސްކަމާއި، ފާޙިޝް އެތައް މުންކަރާތްތަކަކުން މުޖުތަމަޢު ސަލާމަތްކޮށްދޭ ކަމެކެވެ. ކައިވެނީގެ މިއެންމެހާ ލަނޑުދަނޑިތައް ގުޅިލާމެހިފައިވަނީ އެކައިވެނިތަކުގެ ބާއްޖަވެރިކަމާއެވެ. ކައިވެނިތައް ފަސާދަވެއްޖެކަމުގައިވާނަމަ އެކަމުގެ ނޭދެވޭ އަސަރު މުޅި މުޖުތަމަޢުއައް ކުރާނެއެވެ.\nކައިވެނީގެ އެންމެހާ ލަނޑުދަނޑިތައް ކާމިޔާބު ކުރުމަށްޓަކައި، މިކަމަށް ކަނޑައެޅިފައިވާ މުހިއްމު އުޞޫލުތަކެއް ބޭނުންވާނެކަން ކަށަވަރެވެ. މިގޮތުން، އިންސާނުންގެ ދެދުނިޔޭގެ ބާއްޖަވެރިކަމަށް މަގުދައްކައިދިނުމަށްޓަކައި، ﷲ ސުބުޙާނަހޫ ވަތަޢާލާ ބާވާލެއްވި އިސްލާމްދީނުގައި މިފުރިހަމަ އުޞޫލުތައް ބަޔާންކޮށް ދެއްވާފައިވެއެވެ. މިއުޞޫލުތަކަކީ އިސްލާމްދީން ފިޔަވައި އެހެން އެއްވެސް ދީނެއްގައި އެކުލެވިފައިނުވާ މުހިއްމު އުޞޫލުތަކެއްކަން މިކަމާމެދު ވިސްނާފިކުރުކުރާ މީހަކަށް އެނގިގެންދާނެއެވެ. ވުމާއެކު، މިމަތިވެރި އުޞޫލުތަކަށް ބޯލެނބުމަކީ އަޅުގަނޑުމެންގެ ބާއްޖަވެރިކަމާ ގުޅިފައިވާ ކަމެކެވެ. (ނިމުނީ)\nމުލައްޚަޞުލް ފިޤްހީ : ޞާލިޙު ބުން ފަވްޒާން\nއައްޝަރަޙުލް މުމްތިޢު: މުޙައްމަދު ބުން ޞާލިޙު އަލްޢުޘައިމީން\nދިވެހި ބަސްފޮތް 2006\nދަ ކުއެސްޓް ފޯރ ލަވް އެންޑް މާރސީ: މުޙައްމަދު މުޞްޠަފާ އަލްޖިބާލީ\nދަ ފުރެގައިލް ވެސެލްސް: މުޙައްމަދު މުޞްޠަފާ އަލްޖިބާލީ\nކައިވެނި (1ވަނަ ބައި)\nކައިވެނި (2ވަނަ ބައި)\nކައިވެނި (3ވަނަ ބައި)


Covid gai admit koggen faruvaadhin adhadhu hafuthaa egge therey2guna macchah! | Mihaaru\nކޮވިޑަށް ޓެސްޓުކުރަން ރެންޑަމްކޮށް ސާމްޕަލްތަކެއް ނަގަނީ.-- ފޮޓޯ: އަހުމަދު އަވްޝަން/ މިހާރު\nކޮވިޑާ ގުޅިގެން އެޑްމިޓް ކޮށްގެން ފަރުވާދިން އަދަދު ހަފުތާއެއްގެ ތެރޭގައި ދެ ގުނަ މައްޗަށް!\n05 އޯގަސްޓް 2020 - 15:39 14 comments\nކޮވިޑް-19 އަށް ފަރުވާދިނުމަށް އެޑްމިޓް ކޮށްފައިވާ މީހުންގެ އަދަދު ހަފުތާއެއްގެ ތެރޭގައި ދެ ގުނަ މައްޗަށް ހިނގައްޖެ އެވެ.\nމާލެ ސަރަހައްދުން ކޮވިޑް ފެނުމާ އެކު އިއުލާންކުރި ލޮކްޑައުން އަށް ލުއިދީ، އަލުން ހުޅުވައިލުމުން ބަލި ޖެހޭ މީހުންގެ އަދަދުތައް ދަނީ ދުވަހެއް ދުވަހަކަށް އިތުރުވަމުންނެވެ. އެގޮތުން އެވްރެޖްކޮށް ދުވާލަކަށް 100 އަށް ވުރެ ގިނަ ޕޮޒިޓިވް ކޭސްތައް މިހާރު ފެނެ އެވެ.\nފާއިތުވެދިޔަ އެއް ހަފުތާ އަށް ބަލާއިރު، މިދިޔަ ހަފުތާގެ ބުރާސްފަތި ދުވަހު އެޑްމިޓްކޮށް ފަރުވާދީފައި ވަނީ 59 މީހަކަށެވެ. އެކަމަކު، ހަ ދުވަސް ތެރޭގައި މި އަދަދު މިވަނީ 105 އަށް އަރައިފަ އެވެ.\nމާލެ ސަރަހައްދުގައި ކޮވިޑް-19 އަށް ފަރުވާ ދިނުމަށް ހާއްސަކޮށްފައި ވަނީ ދެ ތަނެކެވެ. އެއީ ދަރުމަވަންތަ ހޮސްޕިޓަލުގެ ޑީއެޗް-11 ފެސިލިޓީ އާއި ހުޅުމާލޭގައި ހަދާފައިވާ ހުޅުމާލެ މެޑިކަލް ފެސިލިޓީ އެވެ. އެޗްޕީއޭ އިން ބުނި ގޮތުގައި މި ދެ ތަނުގެ ވެސް ޖުމްލަ ކެޕޭސިޓީއަކީ 250 އެވެ.\nހުޅުމާލޭގެ ފެސިިޓީގައި ބަލީގެ ހާލަތަށް ބަލައި އެކި ބްލޮކްތަކަށް ބަހާލާފައި ހުންނަ އިރު ބަލީގެ އަލާމާތެއް ނެތި 14 ދުވަސް ހަމަވުމުންް މީހާ ދޫކޮށްލާނެ އެވެ.\nފާއިތުވި ހަފުތާގެ ތެރޭގައި ގާތްގަނޑަކަށް 1،000 މީހުން ވަނީ ކޮވިޑަށް ޕޮޒިޓިވްވެފަ އެވެ. މިދިޔަ ބުރާސްފަތި ދުވަހު އެކްޓިވް ކޭސްތަކުގެ ޖުމްލަ އަކީ 3،719 އެވެ. އޭގެ ތެރެއިން ފަރުވާދެމުން އަނީ 1،120 މީހަކަށެވެ. ބަލި ޖެހިފައިވާ މީހުންގެ އަދަދަކީ 4،446 އެވެ. މިހާރު ފަރުވާދެމުން އަންނަނީ 1،719 މީހަކަށެވެ.\nކުރިއަށް އޮތް ފަސް މަސް ދުވަހު ރާއްޖޭގައި ކޮވިޑް-19 ހާލަތު ހުންނާނެ ގޮތް ބަލައި ހެލްތު އެކްސްޕާޓް ޑރ. ޝީނާ މޫސާ ހަދާފައިވާ ޕްރޮޖެކްޝަންގައި ބުނެފައިވާ ގޮތުން، މި މަހު 475 މީހަކަށް އެޑްމިޓްކޮށް ފަރުވާދޭން ޖެހިދާނެ އެވެ. އަންނަ މަހު ވެސް 293 މީހަކަށް އެޑްމިޓްކޮށް ފަރުވާދޭން ޖެހިދާނެ ކަމަށް ލަފާކޮށްފައި ވެއެވެ.\nމީޑިއާ ބްރީފިންއެއްގައި ޑރ. ޝީނާ ނޫސްވެރިއެއްގެ ސުވާލަކަށް ޖަވާބު ދެއްވަނީ.\nއެޗްޕީއޭ އިން ބުނީ ކޮވިޑަށް ޕޮޒިޓިވްވެގެން ހޮސްޕިޓަލްތަކުގައި އެޑްމިޓްކުރާ މީހުން ގިނަވި ނަމަވެސް މިހާރު ހުރި ފެސިލިޓީތަކުގައި ބަލި މީހުން ބެލޭނެ ކެޕޭސިޓީ އެބަހުރި ކަމަށެވެ. އެޑްމިޓްކޮށްގެން ފަރުވާދެވޭނެ ކެޕޭސިޓީ އިތުރުކުރުމަށް މަސައްކަތް ކުރަމުން އަންނަ ކަމަށް އެޗްޕީއޭ އިން އިއްޔެ ބުންޏެވެ.\nއިތުރު ލިޔުންތައް ހޮސްޕިޓަލް ހެލްތު ޕްރޮޓެކްޝަން އެޖެންސީ ދަރުމަވަންތަ ހޮސްޕިޓަލް ޑރ. ޝީނާ މޫސާ ސިއްހަތު ބަލިތައް


BREAKING NEWS: 771 Million Rufiya Ge Hiley Ehee UAE In Raajje Ah Dheefi - Vaguthu\n771 މިލިއަން ރުފިޔާގެ ހިލޭ އެހީ ޔޫއޭއީ އިން ރާއްޖެއަށް ދީފި\nފޮރިން މިނިސްޓްރީން މިއަދު ވިދާޅުވީ އަބޫދާބީ ސަރުކާރުން ރާއްޖެއަށް 385 މިލިއަން ރުފިޔާގެ އެހީ ދިނުމަށް ނިންމާފައިވަނިކޮށް، އެ އެހީ ދެގުނަ ބޮޑުކޮށް، 771 މިލިއަން ރުފިޔާއަށް އިތުރުކޮށްފައިވާކަން އަބޫދާބީ ސަރުކާރުން ފޮރިން މިނިސްޓަރ އަބްދުﷲ ޝާހިދަށް އެންގެވީ 2019 ނޮވެމްބަރު 10 ވަނަ ދުވަހުއެވެ. ހަމަ އެދުވަހުގެ ރޭ ބޭއްވި ޖުމްހޫރީ ދުވަހުގެ ރަސްމީ ޖަލްސާގައި ރައީސުލްޖުމްހޫރިއްޔާ އިބްރާހިމް މުހައްމަދު ސާލިޙް ވަނީ އެކަން އިއުލާންކުރައްވާފައެވެ.\n"އަދި މިއަދު އިރުއޮއްސެމުން ދަނިކޮށް، އަޅުގަނޑަށް ފޮރިން މިނިސްޓަރ ޢަބްދުﷲ ޝާހިދު ގުޅުއްވާފައި ވިދާޅުވި، އަބޫދާބީން މި އަހަރު ދިނުމަށް ނިންމާފައި އޮތް 25 މިލިއަން ޑޮލަރު، 50 މިލިއަން ޑޮލަރަށް ހިލޭ އެހީގެ ގޮތުގައި ބަދަލުކޮށްދެއްވި ވާހަކަ،" ރައީސް ޞާލިހް އެރޭ ވިދާޅުވިއެވެ.\nރައީސް ސާލިޙް ވަނީ ޔޫ.އޭ.އީއަށް ރަސްމީ ދެ ދަތުރުފުޅެއް މިހާތަނަށް ކުރައްވާފައެވެ. އެމަނިކުފާނު އެންމެ ފަހުން ޔޫ.އޭ.އީއަށް ވަޑައިގެންފައިވަނީ 2019 ނޮވެމްބަރު 29 ގައެވެ.\nފޮރިން މިނިސްޓްރީން މިއަދު ވިދާޅުވީ މި ސަރުކާރު ވެރިކަމަށް އައުމާއެކު ޔޫއޭއީ އާއެކު އޮންނަ ގުޅުން ވަރަށް ބޮޑަށް ވަނީ އިތުރު ވެފައެވެ.\nރާއްޖޭގެ އިޤްތިޞާދީ އަދި އިޖްތިމާޢީ ތަރައްޤީއަށް އެޤައުމުން ބޮޑެތި އެހީތަކެއް ވެދެމުން އަންނައިރު، ޚާރިޖީ ވަޒީރު އަބްދުﷲ ޝާހިދު މަޤާމާ ހަވާލުވެވަޑައިގެން ޔޫއޭއީއަށް ކުރެއްވި ފުރަތަމަ ދަތުރުފުޅުގައި ކުރެވުނު މަޝްވަރާތަކާއެކު ދިވެހިންނަށް ކުރިން ވިސާ ނެގުމަކާ ނުލައި އެޤައުމަށް ދެވޭ ގޮތް ހަމަޖެހިގެން ދިޔަކަން ވެސް ފޮރިން މިނިސްޓްރީން ފާހަގަ ކުރެއެވެ.\nޔޫއޭއީ އިން ގަމަށް ވަރަށް އަވަހަށް އުދުހެން ފަށަނީ\nމާޗް 9, 2020 13:15\nތިޔަށްވާނެ ގޮތެއް އިނގޭބާ\nމާޗް 9, 2020 13:29\nޝާހިދު ސަލާންޖަހައިގެން ހޯދާ އެހީއަށްވުރެ ޝާހިދުގެ ދަތުރުތަކަށް ދާ ހާރަދު ބޮޑު. މިއީ މިސަރުކާރުގައި ކަންހިނގާ ގޮތް. އަދި އެމްޑީޕީން ބަލައިގަންނަ ލޮޖިކު.\nމާޗް 9, 2020 13:39\nމާޗް 9, 2020 14:55\nހިޔާވަހިކަން އެންމެ ބޭނުން ޖެހިފައިވާ މީހުނަށް ހިޔާވަހިކަން ދިނުން ފަދަ މުހިންމު ކަންކަމުގައި ބޭނުން ކުރާނެ ކަމަށް އުންމީދު ކުރަން.\nމާޗް 9, 2020 15:43\nތި ލާރިގަނޑުވެސް ސަރުކާރުގެ ބޮޑުން ބަނޑުއަޅާލާނެ އަދި ނުވިތާކަށް މިއުޅޭ މާލޫދު ޝާހިދު ރައްޔިތުންގެ ބައިތުލް މާލު ހުސްކޮށްްފި ވޯލްޑް ވައިޑް ޓުއާތަކަށް ގޮސް. ބަ މިއީ\nބައިވަރު ލާރި ލިބޭ ވާހަކަ ކިޔާ ދޯ ބޮޑު ކޮށްފަ.. އެޔަށް ވާ ގޮތުގެ ތަފްސީލު ވެސް އެނގެން ވާނެ.. އެއްވެސް އެއްޗެއް ބައިތުލަމާލަކަށް ނުވަދޭ ވިއްޔާ..\nމާޗް 9, 2020 18:44\nއަވަހަށް ބަނޑުފުޅު އަޅުއްވާލައްވާ ވޯޓުކޮޅެއް ގަނެލެވޭނެ ތޯއްޗެ\nއާން. އަދިވެސް ދުވަނީ އިލެކްޝަން ނުބޭއްވިގެން ވިއްޔަ.. ވަބާއެއް ކަހަލަ ވައިރަސް އެއްގެ ބިރުވެރި ކަމެއްގައި ދުނިޔެ އޮތް އިރުވެސް..\nމާޗް 9, 2020 19:15\nދިވެހިންވާނީ ހަމަ ދިވެހިން ނަށް. ދަތުރެއް ކުރެއްވިއްޔާ ގޮވަން ފަށާނެ މިވެނި މިލިއަން ރުފިޔާ ޚަރަދު ކޮއްފިޔޭ ދަތުރަށް. ދަތުރުކޮށްގެން އެހީއެއް ލިބުނިއްޔާ ގޮވާނެ އެ ދަވާލައިފިޔޭ، ކައި ހުސްކޮށްފިޔޭ. މީވާ ފިސާރި ބަޔަކު އުޅޭ ތަނެއް.\nމާޗް 9, 2020 19:26\nތި ލިބުނު އެހީއިން ބައިއަޅާ ލިސްޓުގައި މަގޭ ނަން ޖަހާލަދޭތި! އެނގޭ ރައްޔިތުންނަށް ތިއިން އެއްވެސް އެއްޗެއް ނުލިބޭނެކަން! އެއްޗެއް ލިބޭނީ ޝާހިދުމެން މަހުލޫފުމެންގެ ދަތްދަށުން ސަލާމަތްވެގެން!\nމާޗް 9, 2020 20:41\nދެން ތީތިކޮޅުވެސް ކާލާ !! ރީނދޫ އެކަކަށް ވެސް ވޯޓެއް ނުދޭނަން .2 އަހަރު ވީއިރު ވީ ކަމެއް ހަރާމޭ. ކިއި ހުރިހާ އެއްޗެއް ވެރިކަން ލިބުނީމާ ކުރަނީ ދިމާއިދިކޮޅަށް. ބޯހިޔާވަހި ކަމެއް ވެސް ނުދެވުނުތާ ކުލި ވެސް ކޮންޓްރޯލް ކުރެވުނީކީ ނޫމް . މާލޭމީހުން ކުއްޔަށްދޭން ފްލެޓް އަޅާފައި ވޯޓް ހޯދަން ރާއްޖެތެރޭ މީހުން ގާތަށް ނާންނާތި. ހަބަރުދާރު !\nމާޗް 9, 2020 21:01\nބަދަލުގަ ކިތައް ރަށް ތިދިނީ ؟؟\nމާޗް 9, 2020 22:28\nތިލާރި ވަންނަ ތަނެއް ނޭނގޭ. މަޝްރޫޢުއެއް ނުހިނގާ. މަސްވެރިންނަަށް އެހެންވެސް މަސައްކަތްކުރާ މީހުނަށް ފައިސާއެއްނުދޭ. ރިޒާވް ވަނީ ދަށް.އެކަމު ދަރަނި 7.2 ބިލިއަން.


އެނެއްކާވެސް އިންޑިއާގެ ފިލްމީ ތަރިއަކު ދަންޖެހިފައި ހުއްޓާ ފެނިއްޖެ – DhiDaily\nއެނެއްކާވެސް އިންޑިއާގެ ފިލްމީ ތަރިއަކު ދަންޖެހިފައި ހުއްޓާ ފެނިއްޖެ\nއިންޑިއާގައި ކުރިއަރަމުން އައި ޒުވާން ފިލްމީ ތަރި އަކްޝަތް އުތްކާޝް މަރުވެއްޖެއެވެ.\nއޭނާ މަރުވެފައި ހުއްޓާ ފެނުނީ އޭނާ ދިރިއުޅެމުން ދިޔަ ގޭގެ ތެރޭގައި ދަންޖެހިފައި ހުއްޓާއެވެ. އެންޑީޓީވީގައި ރިޕޯޓު ކޮށްފައި ވާގޮތުގައި، އޭނާ ދަންޖެހިފައި ހުއްޓާ ފެނުނުނީ އޭނާ ގެ އެޕާޓްމަންޓް ހުންނަ ގޭގައި ދިރިއުޅެމުން ދިޔަ އަންހެނަކަށެވެ. އެ އަންހެން މީހާ އާއި ހަވާލާދީ ރިޕޯޓު ކޮށްފައިވަނީ، އާދިއްތަ ދުވަހުގެ ރޭގަނޑު 11 ޖަހަންދެން ދެމީހުން އެކުގައި ވާހަކަ ދައްކަން ތިބި ކަމަށާއި، އުތްކާޝް، އެނބުރި އޭނާ ދިރިއުޅޭ އެޕާޓްމަންޓައް ދިއުމުން، އަންހެން މީހާ ފާހާނާ އަށް ވަން އިރު ފާހާނައިގެ ކުޑަ ދޮރުން އުތްކާޝް ދަންޖެހިފައި ހުރި މަންޒަރު ފެނުނު ކަމަށެވެ.\nއެހެން ނަމަވެސް އޭނާގެ އާއިލާއިން ބުނަމުން ދަނީ އުތްކާޝް އަމިއްލައަށް މަރުވީ ނޫން ކަމަށާއި، ބަޔަކު އޭނާ މަރާލީ ކަމަށެވެ. އަދި އެގައުމުގެ ފުލުހުން އެކަމާއި މާބޮޑު ސަމާލުކަމެއް ނުދޭ ކަމަށާއި، އާއިލާ އާއި އެކު ވާހަކަ ވެސް ދައްކާފައި ނުވާ ކަމަށެވެ. މުމްބާއީގެ ފުލުހުންނާއި ހަވާލާދީ ނޫސްތަކުގައި ބުނެފައިވަނީ، އުތްކާޝް ގެ ޕޯސްޓް މޯޓަމް ހެދުމަށްފަހު ހަށިގަނޑު އާއިލާއާއި ހަވާލު ކޮށްފައި ވާކަމަށާއި، އޭނާ އަމިއްލަ އަށް މަރުވީ ކަމަށް ޕޯސްޓްމޯޓަމް އިން ދައްކާ ކަމަށެވެ. އަދި އޭނާ ދިރިއުޅޭ ގެއަށް ބަޔަކު ގަދަކަމުން ވަން ކަމުގެ އެއްވެސް ނިޝާނެއް އަދި ފެންނަން ނެތް ކަމަށްވެސް ފުލުހުން ވަނީ ބުނެފައެވެ.\nމި މަރާއި އެކު އިންޑިއާގެ ފިލްމީ ދާއިރާގައި ހަރަކާތްތެރިވާ ފަރާތްތަކުން ވަނީ ކަންބޮޑުވުން ފާޅު ކޮށްފައެވެ. އެމީހުން ބުނަމުން ދަނީ ސުޝާންތުގެ މަރަށް ވީގޮތް އަދި ނޭނގިގެން އުޅެނިކޮށް، އިތުރު ތަރިއެއް ދަންޖެހިގެން މަރުވުމުން މިކަމުގައި ކޮންމެސް އެހެން ކަހަލަ ކަމެއް އުޅުމަކީ ގަބޫލް ކުރެވޭ ކަމެއް ކަމަށެވެ.\nމީގެ އިތުރުން މުމްބާއީގެ ފުލުހުންނާއި ހަވާލާދީ ނޫސްތަކުގައި ރިޕޯޓް ކޮށްފައިވަނީ، އުތްކާޝް ދަންޖެހިގެން މަރުވި ކަމަށް ނިންމި ނަމަވެސް އެމައްސަލަ އިތުރަށް ތަހުގީގު ކުރަމުން ދާނެ ކަމަށެވެ.


#Covid-19: Mulhi India lockdown ah - AO News\nކޮވިޑް-19: މުޅި އިންޑިއާ ލޮކްޑައުން އަށް\nމިރޭ ދަންވަރުން ފެށިގެން 21 ދުވަހުގެ މުއްދަތަކަށް މުޅި އިންޑިއާ ލޮކްޑައުން ކުރުމަށް ނިންމާފައިވާކަމުގައި އިންޑިއާގެ ބޮޑުވަޒީރު ނެރެންދްރާ މޯދީ މިރޭ ހާމަކޮށްފިއެވެ.\nގައުމާ މުޚާތަބް ކުރައްވާ މޯދީ މިރޭ ދެއްވެވި ތަގްރީރުގައި ވިދާޅުވީ ކޮރޯނާވައިރަސް ފެތުރުން ހުއްޓުވަން އަޅާ ފިޔަވަޅެއްގެ ގޮތުން އިންޑިއާ ބަންދު މިކުރަނީ ކުރިއަށް އޮތް 21 ދުވަހު ގޭގައި މަޑުނުކޮށްފި ނަމަ 21 އަހަރަށް ގައުމު ފަހަތަށް ސޮއްސާލާނެ ކަމުގައި ވާތީ ކަމަށެވެ. އަދި ބައެއް އާއިލާތައް ދާއިމަށް ނެތިގެން ހިނގައިދާނެ ކަމުގެ ބިރު އޮތް ކަމަށް ބޮޑުވަޒީރު ވިދާޅުވި އެވެ.\nއެމަނިކުފާނު ވިދާޅުވީ، ލޮކްޑައުންގެ ސަބަބުން ގައުމުގެ އިގްތިސާދަށް އޭގެ އަސަރުކުރާނެ ކަމަށާއި، އެހެން ނަމަވެސް އިންސާނުން ސަލާމަތްކުރުން މުހިއްމު ކަމަށެވެ.\nދުނިޔޭގެ ސިއްހަތު ޖަމިއްޔާގެ އިރުޝާދުތަކަށް އިޝާރާތް ކުރައްވައި މޯދީ ވިދާޅުވީ ބަލިޖެހިފައި ހުރި އެންމެ މީހެއްގެ ފަރާތުން ވެސް ކުޑަ ވަގުތު ކޮޅެއްގެ ތެރޭގައި އެތައް ސަތޭކަ ބަޔަކަށް ބަލިޖެހިދާނެ ކަމަށެވެ.\nމުޅި އިންޑިއާ 21 ދުވަހަށް ލޮކްޑައުން ކުރުމަށް ނިންމާފައިވާއިރު އެ ގައުމުން ވަނީ ބައިނަލްއަގްވާމީ ދަތުރުތަކާއި، އެތެރޭގެ އުދުހުންތައްވެސް ހުއްޓާލާފައެވެ. އެކަމާ ގުޅިގެން އިންޑިއާގައި ތިބި އެހެން ގައުމުތަކުގެ އެތަކެއްހާސް ރައްޔިތުން ވަނީ އިންޑިއާގައި މަޑުކުރަން ޖެހިފައެވެ.\nމީގެ އިތުުރުން އިންޑިއާގެ ބޮޑެތި ވިޔަފާރިތަކާއި، ސަރުކާރުގެ އޮފީސްތަކާއި، ރޭލް ދަތުރުތައްވެސް މިހާރު ވަނީ ހުއްޓާލާފައެވެ.\nއިންޑިއާގައި ކޮވިޑް-19 ޖެހުނު މީހުން ވަނީ 500 އަށްވުރެ މައްޗަށް އަރާފައެވެ.


Gaumu street cup - habeys aai mantharai ge kurimathilun habeys kaamiyaabu koffi\nގައުމު ސްޓްރީޓް ކަޕް : މަންތަރަ ...\nގައުމު އެފްސީން އިންތިޒާމުކޮށްގެން މީދޫގައި ބާއްވާ “ގައުމު ސްޓްރީޓް ކަޕް” ފުޓްބޯޅަ މުބާރާތުގައި ގްރޫޕް ޑީގައި ހިމެނޭ ޓީމްތަކުގެ ތެރެއިން އެންމެ ވާދަވެރި ދެޓީމްގެ ގޮތުގައި ބެލޭވޭ އެފްސީ މަންތަރަ އާއި ހަބޭސްގެ ކުރިމަތިލުމުން ހަބޭސް ކުރި ހޯދައިފިއެވެ.\nއައްޑޫސިޓީ މީދޫގައި މިހާރު ކުރިއަށްދާ މިމުބާރާތުގައި މިރޭ ކުޅެވުނު މި މެޗް ހަބޭސް ކާމިޔާބުކޮށްފައިވަނީ 1 ލަނޑު0ލަނޑުންނެވެ.\nމިމެޗްގެ ފުރަތަމަ ހާފް 0-0 ން އެއްވަރުވެގެން ނިމުނު ކަމުގައިވިޔަސް ދެވަނަ ހާފްގެ9ވަނަ މިނިޓްގައި ހަބޭސްއިން މިމެޗްގައި ކާމިޔާބުކުރި ލަނޑު ކާމިޔާބުކޮށް މެޗްގެ ލީޑު ހޯދިއެވެ. ހަބޭސްއިން ކާމިޔާބުކުރި މިލަނޑު އެޓީމަކަށް ކާމިޔާބުކޮށްދިނީ އަހުމަދު ޒަޔަން ރިޔާޒެވެ. ހަބޭސްއިން ކާމިޔާބުކުރި މިލަނޑު އެޓީމުގެ ޒަޔަން ކާމިޔާބުކޮށްފައިވަނީ މަންތަރައިގެ ކީޕަރަށް ފައުލްކޮށްގެންކަމަށްބުނެ މަންތަރަ ކުޅުންތެރީން ވަރަށް ބޮޑަށް މިލަނޑު ޖެހުމާއެކު ރެފްރީންނާއި މައްސަލަ ޖެއްސިއެވެ. އެހެންނަމަވެސް ރެފްރީން ނިންމީ އެއީ ރަގަޅު ލަނޑެއްކަމަށެވެ.\nހަބޭސް އިން ލަނޑެއް ޖަހާ މެޗްގެ ލީޑު ހޯދުމުން މަންތަރަ ކުޅުންތެރީންވެސް ލަނޑެއް ކާމިޔާބުކުރުމަށް އިތުރަށް މަސައްކަތްކޮށް ގިނަ ހަމަލާތަކެއް ހަބޭސްގެ ގޯލަށް ފޮނުވުމަށް މަސައްކަތް ކޮށްފައިވެއެވެ. އެހެން ނަމަވެސް މަންތަރައިގެ ކުޅުންތެރީން ފޮނުވާލި ގިނަ ބޯޅަތައް ހަބޭސްގެ ގޯލާ އަމާޒުވެފައެއް ނުވެއެވެ. އަދި މީގެ އިތުރަށް ހަބޭސްގެ ކުޅުންތެރީންވެސް އިތުރު ލަނޑެއް ކާމިޔާބުކޮށް މެޗްގެ ލީޑު ފުޅާ ކުރުމަށް މަސައްކަތްކޮށްފައިވެއެވެ. މިގޮތުން ހަބޭސްގެ ކުޅުންތެރީން މަންތަރައިގެ ގޯލާ އަމާޒުކޮށް ފޮނުވާލި ގިނަ ހަމަލާތަކެއް މަންތަރައިގެ ގޯލް ބަލަހައްޓަމުންދިޔަ ބޮޑީ ވަނީ ކުޅަދާނަކަމާއެކު ދިފާއުކޮށްފައެވެ.\nމިމެޗުން ހަބޭސް މޮޅުވުމުން ދެމެޗު ކުޅެގެން އެޓީމަށް ލިބިފައިވަނީ4ޕޮއިންޓެވެ.\nމިމެޗުން ދެރަވި މަންތަރައަށް ދެމެޗު ކުޅެގެން ލިބިފައިވަނީ 1 ޕޮއިންޓެވެ.\nގިނައަދަދެއްގެ ބަޔަކު ކުޅިބަލަން ދަނޑަށް ހާޒިރުވި މިމެޗަކީ މިމުބާރާތުގައި މިހާތަނަށް ކުޅެވުނު އެންމެ ފޯރިގަދަ ވާދަވެރި ކުޅުމެއް ފެނިގެންދިޔަ އެއްމެޗެވެ. މިމެޗްގައި ރެފްރީންގެ ބައެއް ނިންމުންތަކާ ހިތްހަމަ ނުޖެހިގެން ޝަކުވާ ކުރި ހަބޭސްގެ ދެކުޅުންތެރިއަކަށް ރެފްރީ ވަނީ ބްލޫކާޑު ދައްކާ ދަނޑުން ފޮނުވާލާފައެވެ. މިގޮތައް ދަނޑުން ފޮނުވާލެވޭ ކުޅުންތެރީންގެ ބަދަލުގައި އެހެން ކުޅުންތެރިއަކު ކުޅުމުގައި ބައިވެރިވުމުގެ ފުރުސަތު ދެވޭއިރު ކާޑު ދައްކައި ދަނޑުން ފޮނުވާލެވޭ ކުޅުންތެރީންނަށް2މިނިޓްފަހުން އަލުން ކުޅުމުގައި ބައިވެރިވުމުގެ ފުރުސަތު ދެވެއެވެ.\nމިމެޗްގެ މޮޅު ކުޅުންތެރިއަކަށް ހަބޭސްގެ ލިރު ހޮވިފައިވާއިރު ޓްރޮފީއާއި ސެޓްފިކެޓް އަދި މަންނަގެ ފަރާތުން ހުށަހަޅާފައިވާ އިނާމު ލިރުއާއި ހަވާލްކޮށްދެއްވީ އަޒުމީނާއެވެ.\nމަތީގައިވާ ފޮޓޯއާއި ތިރީގައިވާ ފޮޓޯތަކުން ފެނިވަޑައިގަންނަވަނީ މީދޫ އަޅިވިލާމަގުން ބްރޯސް ރެސްޓޯރެންޓް ކައިރިން ފަށައިގެން މެދު ބަނދަރާއި ދޭތެރޭ ...


India Gai Maruvefai Oiy9Meehehgge Hashigandu Velhehgge Therein Fenijje - Vaguthu\nއިންޑިއާގައި، މަރުވެފައި އޮތް ނުވަ މީހެއްގެ ހަށިގަނޑު ވަޅެއްގެ ތެރެއިން ފެނިއްޖެ\nއިންޑިއާގެ ޓެލެންގަނާގެ ވަރަންގަލް ރޫރަލް ޑިސްޓްރިކްޓުގައި ގޮތް ނޭނގޭ ގޮތަށް މަރުވެފައި އޮތް ނުވަ މީހެއްގެ ހަށިގަނޑު ވަޅެއްގެ ތެރެއިން ފެނިއްޖެއެވެ.\nއިންޑިއާގެ ރިޕޯޓްތައް ބުނާގޮތުގައި، މަރުވެފައި އޮއްވައި ފެނުނު މީހުންގެ ތެރެއިން، ހަ މީހުންނަކީ އެއް އާއިލާއަކަށް ނިސްބަތްވާ މީހުންނެވެ. އަދި ދެން އޮތް ތިން މީހުންގެ ތެރެއިން ދެ މީހުންނަކީ ބިހާރްއަށް ނިސްބަތްވާ މީހުން ކަމަށާއި، ދެން އޮތް މީހާއަކީ ޓްރިޕުއާއަށް ނިސްްބަތްވާ މީހުން ކަމަށް ރިޕޯޓްތައް ބުނެއެވެ.\nއެ މީހުންގެ ތެރެއިން ހަތަރު މީހެއްގެ ހަށިގަނޑު، ފުލުހުންނަށް ފެނިފައި ވަނީ މިދިޔަ ބުރާސްފަތި ދުވަހުއެެވެ. އަދި ދެން އޮތް ފަސް މީހުންގެ ހަށިގަނޑު ފެނިފައި ވަނީ ހުކުރު ދުވަހުއެވެ. މި މައްސަލަ ތަހުގީގު ކުރަމުންދާ ޓީމްގައި ހިމެނޭ މީހުންނާއި ހަވާލާދީ އެންޑީޓީވީން ރިޕޯޓްކޮށްފައިވާ ގޮތުގައި، ވަޅު ތެރޭގައި މަރުވެފައި އޮއްވާ ފެނުނު އެއްވެސް މީހެއްގެ ހަށިގަނޑުން އަނިޔާއެއްގެ އަސަރު ފެންނާކަށް ނެތެވެ. އެހެން ނަމަވެސް ގޮތް ނޭނގޭ ގޮތަށް ބަޔަކު މަރުވި އެ މައްސަލަ މިހާރު ވަނީ ފައިލްކޮށްފައެވެ.\nފުލުހުން ގެންދަނީ އެ މީހުން މަރުވީ އަމިއްލައަށް ތޯ ނޫނީ ބަޔަކު އެ މީހުން މަރާލީ ތޯ ބަލަމުންނެވެ.\nފުލުހުން ބުނީ، އެ ވަޅުގައި މިހާރު ފެން ނެތް ކަމަށާއި، މަރުވި މީހުންގެ ތެރެއިން ހަތް މީހުންނަކީ ގަނީ ބޭގް ފަހާ ޔުނިޓެއްގައި މަސައްކަތް ކުރަމުންދާ މީހެއްކަމަށެވެ. އަދި އެ އެންމެން އެކުގައި، ވަރަށް ފަހުން އެތަނުން ކުއްޖެއްގެ އުފަން ދުވަހާއި ގުޅުވައިގެން ކެއުމެއް ބޭއްވި ކަމަށްވެސް ވެއެވެ.\nއެ މީހުން މަރުވި ގޮތުގެ ތަފްސީލް އިނގޭނީ އޮޓޮޕްސީގެ ނަތީޖާ ލިބުމުން ކަމަށް ފުލުހުން ވަނީ ބުނެފައެވެ.\nއިންޑިއާގެ ސިއްހީ މަރުކަޒަކުން 10 މަހުގެ ކުއްޖަކަށް ސެނެޓައިޒާ ބޯން ދީފި\nމެއި 23, 2020 15:49


މިޙަޔާތާ ދުރުނުވޭ (12ވަނަބައި) – Esfiya\nލޯބި January 25, 2015\nމިޙަޔާތާ ދުރުނުވޭ (12ވަނަބައި)\n“އައި ލަވް ޔޫ” ނަޝްވާގެ ދެލޮލަށް ބަލަން އިނދެ ޒަޔާން ބުނެލިއެވެ. ނަޝްވާގެ ދެލޯ ބޮޑުވެގެން ދިޔައިރު ހިތުގެ ތެޅުން އަވަސްވަމުން ދިޔައެވެ.\n“ސާބަސް ޒަޔާން… އަހަރެން މިބުނީ އަހަރެންގެ ގާތުގަ ބުނާށެކޭ ނޫނޭ… ޒަޔާން ލޯބިވާ ކުއްޖާގެ ގާތުގައޭ ބުނަންވީ…” ހިތުގައި އުފެދެމުން ދިޔަ ހައިޖާނުގަނޑު ހަމަޔަކަށް އަޅުވަން މަސައްކަތް ކުރަމުން ތުންފަތަށް ގަދަކަމުން ހިނިތުންވުމެއް ވެރިކުރުވަމުން ނަޝްވާ ބުނެލިއެވެ.\n“އައި ލަވް ޔޫ ނަޝް…” ޒަޔާން އެއިން ގޮތަށް އިނދެ އަނެއްކާވެސް ބުނެލިއެވެ. ނަޝްވާއަށް ގަބޫލުނުކުރެވޭ ފަދަ ގޮތަކަށް ކަޅިޖަހާވެސް ނުލާ ޒަޔާނަށް ބަލަހައްޓައިގެން އިނެވެ. އޭނާގެ ކަންފަތަށް އިވެމުން މިދާ އަޑުތަކަކީ ހަގީގަތެއްބާއޭ ނަޝްވާގެ ހިތަށް އަރަމުން ދިޔައެވެ. ޒަޔާން މަޑުމަޑުން މޭޒުމަތީގައި އޮތް ނަޝްވާގެ އަތުގައި ހިފާލިއެވެ. ނަޝްވާ ސިހިފައި އޭނާގެ އަތާއި ދިމާއަށް ބަލާލެވުނެވެ. ޒަޔާންގެ އަތް ނަޝްވާގެ އަތުގައި ބީހިލުމުން ހީވީ ކަރަންޓްގެ ރާޅުބާންޏެއް ހަށިގަނޑުގެ އެތެރޭގައި ދުވެލިހެންނެވެ. ހުރިހާ ލޯލިތަކެއް ކޮޅަށް ޖެހުނުއިރު ހިތްތެޅޭވަރުން ހީވަނީ މޭފަޅާލާފައި ބޭރަށް ނުކުމެދާނެހެންނެވެ.\n“އަހަރެން ނަޝްދެކެ ވަރަށް ލޯބިވޭ.. ވަރަށް ވަރަށް ބޮޑަށް ލޯބިވޭ… ވަރަށް ގިނަ ދުވަސް ވެއްޖެ ނަޝްގާތުގައި މިވާހަކަ ބުނަން ބޭނުންވެފައި ހުންނަތާ…. އެކަމަކު….” ޒަޔާންގެ ޖުމްލަ މެދުކަނޑާލަމުން ފުންނޭވާއެއް ފަޒާގެ ތެރެއަށް ދޫކޮށްލަމުން ނަޝްވާގެ ޖަންބުކުލަ އަރާފައިވާ ދޮންމޫނަށް ބަލާލިއެވެ.\n“އަހަރެން ބޭނުން އަހަރެންގެ ޙަޔާތަށް ނަޝް ގެންނަން…” ޒަޔާން ހުރިހާ ވާހަކައެއް ދެއްކިއިރުވެސް ނަޝްވާ އެއްވެސް އެއްޗެއް ނުބުނެ ޒަޔާންގެ ވާހަކަތައް ކަނުލާ އަޑުއަހަން އިނީއެވެ.\n“ނަޝް ޕްލީޒް… ވާހަކަ ދައްކަބަލަ… އަހަންނަށް ޖަވާބެއް ދީބަލަ…” ނަޝްވާގެ އަތަށް މަޑުމަޑުން ފިތާލަމުން ޒަޔާން ބުނެލީ ނަޝްވާގެ ދެލޮލަށް ބަލަން އިނދެއެވެ. ނަޝްވާގެ އެހަމަހިމޭންކަމުން ޒަޔާނަށް އުނދަގޫވަނީއެވެ. ނަޝްވާ ދޭނެ ޖަވާބެއް ނޭނގޭތީ ހިތްނުތަނަވަސްވަމުން ދިޔައީ އިންތިހާއަށެވެ.\nނަޝްވާއަށް އެންމެ ފަހުން ޒަޔާންއަށް ބަލަން ނުކެރިގެން އިސްޖަހާލެވުނެވެ. ޒަޔާންގެ ކަޅުކުލައިގެ ދެލޮލުގައި ހިތްދަމައިގަންނަފަދަ ޖާދުވީ ބާރެއްވާ ކަހަލައެވެ.\n“ނަޝް އަހަރެންދެކެ ލޯބިވޭތަ..؟؟” ނަޝްވާގެ ދަތްދޮޅީގައި ހިފާ އުފުލާލަމުން ޒަޔާން އަހާލިއެވެ. ނަޝްވާގެ ހަރަކާތްތަށް ހުރިގޮތުން ޒަޔާންގެ ހިތް ބުނަމުން ދިޔައީ ނަޝްވާވެސް އޭނާދެކެ ލޯބިވާކަމުގައެވެ. ނަޝްވާ ބޮލުގެ އިޝާރާތުން އާނއެކޭ ބުނުމުން ޒަޔާންގެ ތުންފަތަށް ހިނިތުންވުމެއް ވެރިވިއިރު ނަޝްވާގެ ދޮންމޫނު ކުރިޔަށްވުރެވެސް ބޮޑަށް ރަތްވެގެން ދިޔައެވެ.\n“އެކަމަކު… ތުއްތުމެން…” ނަޝްވާ އުޅުނީ ވާހަކަ ދައްކާށެވެ. ނަމަވެސް ޒަޔާން ނަޝްވާގެ ލޭކޮޅެއްފަދަ ރަތްކުލައިގެ ތުންފަތުގައި އޭނާގެ އިނގިލި ޖައްސާލަމުން ނަޝްވާގެ ވާހަކަ ހުއްޓުވިއެވެ.\n“ނަޝްގެ ޖަވާބު އަހަންނަށް ލިބިއްޖެ… ދެން މިގަޑީގައި އިތުރުވާހަކަ ނުދައްކާ ހުރިހާކަމެއްވެސް އަހަންނަށް ދޫކޮށްލާ…” ނަޝްވާގެ މޫނުގައި އަތުގެ ނުފުށުން ފިރުމާލަމުން ޒަޔާން ބުނެލިއެވެ. ޒަޔާންގެ އަތުގެ ބީހުމުން ވީއަރާމުން ނަޝްވާއަށް ލޯ މަރާލެވުނެވެ. އިރުކޮޅެއްވަންދެން ލޯމަރައިގެން އިނުމަށްފަހު ލޯހުޅުވާލިވަގުތު ކުރިމަތިން ފެނުނު މަންޒަރުން ވީއުފަލުން އަނގަމަތީ އަތްއަޅާލަމުން ނަޝްވާއަށް ހޭންފެށުނެވެ. އޭރު ޒަޔާންއިނީ ރަތްކުލައިގެ ކާނޭޝަން މާބޮނޑިއެއް ނަޝްވާއަށް ދިއްކޮށްގެންނެވެ. އުފަލުން އިނދެ ނަޝްވާ އެމާބޮނޑީގައި ހިފައި އޭގައިވާ މާތަކުގައި ފިރުމާލިއެވެ.\n“އަދި މިވެސް…” ޒަޔާންގެ އަޑަށް ނަޝްވާ ޒަޔާނަށް ބަލާލުމުން ޒަޔާން އޭނާގެ އަތުގައި އޮތް ރަތްކުލައިގެ ސްޓޯންތަކެއް ލާފައިވާ ރިހި ކެވެލި ކޮޅެއް ނަޝްވާއަށް ދައްކާލިއެވެ. ނަޝްވާ ހީލަމުން އަތް ދިއްކޮށްލުމުން ޒަޔާން ނަޝްވާގެ އަތުގައި އެކެވެލިކޮޅު އަޅުވާލަދިނެވެ. މިރެއަކީ ޒަޔާންއާއި ނަޝްވާގެ ޙަޔާތަށް އައި އެންމެ އުފާވެރި އެއްރެއެވެ. ލޯބިވެރިންގެ ލިސްޓުގެ އެންމެކުރީގައި މިހާރު ޒަޔާންއާއި ނަޝްވާގެ ނަން ވެސް ވަނީ ހިމެނިފައެވެ.\nކޮޓަރިތެރެއަށް ވެރިވެފައިވަނީ ރޭގަނޑުގެ ކަޅުއަނދިރިކަމެވެ. ކޮޓަރީގެ ހަމަހިމޭންކަން ފޫދުއްވާލާފައިވަނީ އެނދުމަތީގައި ބަނޑުވަތަށް ރޯން އޮތް ލިމްޝާގެ މަޑު ގިސްލުމުގެ އަޑުންނެވެ. އިރުއިރުކޮޅާ ނޭފަތް އެތެރެއަށް ދަމާލާ އަޑުވެސްއިވެއެވެ. އޭނާގެ ބަދުނަސީބުކަމާއިމެދު ވިސްނާފައި ލިމްޝާ އަދިވެސް ރޮނީއެވެ. ނަޝާމްއަކީ އޭނާގެ ހިތުގެ ވިންދުފަދައެވެ. ވީއިރު ނަޝާމްއާއި ނުލާ އޭނާގެ ޙަޔާތް ކުރިޔަށް ގެންދާނެގޮތް ހިތަށް އަރުވާލަންވެސް ލިމްޝާއަށް ނޭނގެއެވެ. އަނެއްކޮޅުން ނަޝާމަށް އޭނާގެ ކުއްލި ކައިވެނީގެ ޚަބަރު ލިބިއްޖެނަމަ ވާނެ ގޮތެއްވެސް ނޭނގެއެވެ. ޔަގީނުންވެސް އޭނާއަށް ކުއްލި ޝޮކެއް ލިބޭނެއެވެ. ލިމްޝާގެ ހިތަށް އަރާފައިބަމުންދާ އެއްޗެހީގެ ސަބަބުން އޭނާއަށް ކުރިޔަށް ވުރެވެސް ބޮޑަށް ރޮވޭގޮތް ވިއެވެ.\nއެވަގުތު ކައިރީގައި އޮތް އޭނާގެ ފޯން ރިންގްވާންފެށިއެވެ. މިހާރު އެފޯން ދިހަވަރަކަށް ފަހަރު ރިންގް ވެއްޖެއެވެ. ގުޅަނީ ނަޝާމްއެވެ. ލިމްޝާގެ ގައިގާ އެފޯންކޯލްތަކަށް ޖަވާބުދޭނެހާ ހިތްވަރެއްނެތެވެ. ޔަގީނެވެ. ފުރަތަމަވެސް ފޯނު ނަގާފައި އޭނާއަށް ފެށޭނީ ރޯށެވެ. ލިމްޝާ ބަލަން އޮއްވާ ފޯނު ކެނޑުނީއެވެ. އަނެއްކާވެސް ނަޝާމް ލިމްޝާއަށް ގުޅަންފެށިއެވެ. ލިމްޝާ ވިސްނާލިއެވެ. އޭނާއަށް އަބަދަކު ނަޝާމްގެ ކޯލްތަކަށް ޖަވާބު ނުދީއެއް ނުހުރެވޭނެއެވެ. ވަރަށް ވިސްނުމަށްފަހު ނަޝާމަށް ހުރިހާ ވާހަކައެއް ހަގީގަތަށް ކިޔައިދިނުމަށް ލިމްޝާ ނިންމިއެވެ. ކޮންމެ ގޮތަކުން ވިޔަސް ނަޝާމަށް މިވާހަކަތައް ކިޔައިދެން އެބަޖެހެއެވެ.\nނަޝާމް އެވަރަކަށް އެގުޅަނީ ލިމްޝާމެންގެ ގޭދޮށުގައި އިނދެގެންކަން ލިމްޝާއަށް އެނގެއެވެ. ނަޝާމްވަނީ މިރޭ އޭނާއާއިއެކު ދުއްވާލަން ދިޔުމަށް ލިމްޝާގެ ގާތުން އެދިފައެވެ. އެހެންކަމުން އޭނާ އެއިނީ ލިމްޝާ ބަލާ އައިހެވެ.\nދިހަވަރަކަށް މިނެޓްތެރޭގައި އެބަ ނުކުންނަމޭ ބުނެފައި ލިމްޝާ މެސެޖެއް ފޮނުވާލިއެވެ. އަދި ކަރުނަތައް ފޮހެލަމުން އެނދުންތެދުވެގެންގޮސް ކޮޓަރީގެ ހޮޅިބުރި ދިއްލާލިއެވެ. އެއަށްފަހު ފާހާނާއަށް ވަދެ މޫނުދޮންނަ ތަށްޓާއި ދިމާ މަތީގައި ހަރުކޮށްފައިހުރި ލޯގަނޑުގެ ކުރިމައްޗަށް ހުއްޓެލިއެވެ. ލޯގަނޑުން އަމިއްލަ ސޫރައަށް ބަލާލުމުން ލިމްޝާ ދެރަވިއެވެ. އެރީތި ބޮޑުދެލޯ ވަނީ ރުއިމުގެ ސަބަބުން ރަތްވެ ދުޅަވެފައެވެ. ފަށުވިކޮޅެއްފަދަ ފަންއިސްތަށިގަނޑު ވަނީ ހޭވިފައެވެ. ނޭފަތާއި ކޮލާއި ނިއްކުރިވަނީ ރުއިމުގެ ސަބަބުން ރަތްވެފައެވެ. ދޮން މޫނުމަތީގައިވަނީ ހިތާމައާއި މޮޅިވެރިކަމެވެ. އެއްވެސް އުޖާލާކަމެއް އެމޫނުމަތިން ފެންނާކަށް ނެތެވެ. އިސްކުރު ދޫކޮށްލުމަށްފަހު ލިމްޝާ މޫނު ދޮވެލިއެވެ. އެންމެ ފަހަރަކު ނޫނެވެ. ދެތިން ހަތަރު ފަހަރުއެވެ. އޭނާ ރޮއުނުކަން އެއްވެސް މީހަކަށް އަންގާކަށް ލިމްޝާ ބޭނުމެއް ނޫނެވެ.\nތައްޔާރުވެލައިގެން ލިމްޝާ ނުކުތްއިރު ނަޝާމް އޭނާގެ އިންތިޒާރުގައި ސައިކަލްމަތީގައި އިނެވެ. “ހާދަ ދިގު އިންތިޒާރެކޭ ތިކުރުވީ…” ލިމްޝާ ފެނުމުން ނަޝާމް ލިމްޝާގެ ނޭފަތުގައި ހިފާލަމުން ހީލާފައި ބުނެލިއެވެ. އަދި ވަރަށް ފަރުވާތެރިކަމާއިއެކު ލިމްޝާގެ މޫނަށް ބަލާލިއެވެ. ލިމްޝާ ކިތަންމެ ވަރަކަށް ސިއްރުކުރަން އުޅުނަސް ނަޝާމަށް ލިމްޝާ ރޮއުފައި ވާކަން އޭނާގެ ދެލޮލަށް ބަލާލުމުން އެނގުނެވެ. ނަޝާމް އެވަރަށް ބަލަން ފެށުމުން ލިމްޝާ އިސްޖަހާލީ ދެލޯ ފެންކަޅިވާން ފެށުމުންނެވެ. ލިމްޝާ އޭނާގެ ތިރީ ތުންފަތުގައި ދަތްއަޅާލީ ލޮލަށް ޖަމާވަމުން ދިޔަކަރުނަތައް ހިންދާލުމަށެވެ. އޭނާގެ މަސައްކަތް ކާމިޔާބުވެސް ވިއެވެ.\n“ހޭއި ބޭބީ… ރޮއެފާތަ ތިހުރީ…؟؟” ލިމްޝާގެ ދަތްދޮޅީގައި ހިފާ އުފުލާލަމުން ނަޝާމް އަހާލީ ނުހަނު ލޯތްބާއި އެކީގައެވެ. ލިމްޝާ އަވަސް އަވަހަށް ދެފަރާތަށް ބޯހޫރާލަމުން ގަދަކަމުން ހިނިތުންވެލިއެވެ.\n“އަހަންނަށް މިއާދެވުނީވެސް ވަރަށް ލަހުން… ދެންވެސް ހިނގާ އަވަހަށް ދާން…” ވާހަކަ އޮޅުވާލުމުގެ ބޭނުމުގައި ސައިކަލްގެ ފަހަތަށް އަރަމުން ލިމްޝާ ބުނެލިއެވެ. ނަޝާމަށް ލިމްޝާގެ އަޑަށް އައިސްފައިވާ ބަދަލު ފާހަގަ ކުރެވުނެވެ. އެއަޑުވަނީ ކުރެހިފައެވެ. ލިމްޝާ ނުބުންޏަސް އޭނާ ރޮއެފައިވާކަން ނަޝާމަށް ޔަގީންވިއެވެ. ނަމަވެސް އިތުރަށް އެވާހަކަ ނުދައްކާ ނަޝާމް ސައިކަލް ދުއްވާލިއެވެ.\nސައިކަލް ދުއްވަމުން ގޮސް ސުނާމީ ބިނާއާއި އަރާ ހަމަވުމުން ނަޝާމް ސައިކަލް މަޑުކޮށްލިއެވެ. “ހިނގާ އެތާ އިށީނދެލަން ދާން…” ސުނާމީ ބިނާއާއި ދިމާއަށް އިޝާރާތްކޮށްލަމުން ނަޝާމް ބުނެލިއެވެ. ލިމްޝާ އެކަމާ އެއްބަސް ވީ އޭނާވެސް ނަޝާމްއާއި ވާހަކަ ދައްކަން ބޭނުންވެފައި ހުރީމައެވެ. ދެމީހުން އެއްހަމައެއްގައި ހިނގާލާފައި ގޮސް އެތާގައި އިށީނެވެ.\nކުޑަކޮށް ވިއްސާރަ ގޮތަކަށް މޫސުން އޮތުމުން އެހެން ރޭ ރެއާއި ޚިލާފަށް މިރޭ އެހިސާބުގަނޑުގައި މީހުން މަދެވެ. އެތާގައި އެދެމީހުންގެ އިތުރުން އެއްވެސް މީހަކު ނެތް ނަމަވެސް ރާޅުގަނޑު ސަރަހައްދުގައި ދެތިންމީހުން ފެންނަން ތިއްބެވެ.\nނަޝާމް ލިމްޝާއަށް ބަލާލިއެވެ. ލިމްޝާގެ ނަޒަރު ހުއްޓިފައިވަނީ ބިޔަ ރާޅު ނަގަމުންދާ މާ ސިންގާ ކަނޑާ ދިމާއަށެވެ. ކޮންމެވެސް ކަމަކާ ވިސްނަމުން ދާކަން މޫނުމައްޗަށް އަރާ ފައިބަމުންދާ ކުލަތަކުން ހާމަވެއެވެ. ދެއަތްދެއަތާ މޮޑެމުން ދާއިރު އިރުއިރުކޮޅާ ހިންދިރުވާލައެވެ. ނަޝާމް ލިމްޝާގެ މޫނަށް ބަލަން އިނދެ ލިމްޝާގެ އަތުގައި ހިފާލިއެވެ. ލިމްޝާ ސިހިފައި ނަޝާމަށް ބަލާލިއިރު އޭނާގެ ބޮޑުދެލޯ ވަނީ ފެންކަޅިވެފައެވެ.\n“އަހަންނަށް ހަމަ ޔަގީން… ލިމް އަހަންނަށް ކޮންމެވެސް ކަމެއް އެބަ ސިއްރުކުރެ… އަޅެ ޕްލީޒް… އަހަރެންގާތު ބުނެބަލަ ތި ވެގެން އުޅޭގޮތެއް….” ވަރަށް ފަރުވާތެރިކަމާއިއެކު ލިމްޝާއަށް ބަލަން އިނދެ ނަޝާމް ބުނެލިއެވެ. ލޮލަށް ޖަމާވެފައިހުރި ކަރުނަތައް ލިމްޝާއަށް ހިފަހައްޓާލެވުނީ އެހިސާބަށެވެ. ބަޑި ފަޅައިގެން ހިނގައްޖެއެވެ. ނަޝާމްގެ އަތުތެރޭގައިވާ އޭނާގެ އަތް ދަމައިގަންނަމުން ދެއަތުން އޭނާގެ މޫނު ފޮރުވައިގެން އިނދެ ގިސްލަގިސްލާފައި ލިމްޝާ ރޯން ފެށިއެވެ. ލިމްޝާގެ އެވޭނީ ގިސްލުމުގެ އަޑުން ނަޝާމްގެ ހިތުގެ އެންމެ ފުންމިނަށް އަސަރުކުރިއެވެ. ލިމްޝާގެ ދެއަތުގެ ދޭތެރެއިން ފުރޭނިގެން އެއަންނަ ކޮންމެ ކަރުނަ ތިއްކަކީ ނަޝާމްގެ ހިތްމަތީ ބާއްވާލެވޭ ހަރުހިލަގަނޑެއް ފަދައެވެ.\n“ހޭއި ބޭބީ… ޕްލީޒް ނުރޮއެ ހުއްޓާލަބަލަ… ލިމް ތިގޮތަށް ރޮންޏާ އަހަންނަށްވެސް ރޮވިދާނެ…” ލިމްޝާގެ އުނަގަނޑުގައި ހިފަހައްޓާލާ އޭނާގެ ގަޔާއި ކައިރި ކޮށްލަމުން ނަޝާމް ބުނެލިއެވެ. ލިމްޝާ ނަޝާމްގެ މޭގައި މޫނު ފޮރުވާލައިގެން އިނދެ ރޮމުން ދިޔައެވެ.\n“ތިވެގެން އުޅޭ ގޮތެއް ބުނެބަލަ… އޭރުންނެއްނު އަހަންނަށްވެސް ހެލްޕެއް ވެވޭނީ…” ލިމްޝާގެ އިސްތަށިގަނޑުގައި ފިރުމާލަމުން ނަޝާމް ބުނެލިއިރު ލިމްޝާގެ ރުއިމުގެ ސަބަބުން އޭނާގެ ދެލޯވެސް ވަނީ ފެންކަޅިވެފައެވެ. ލިމްޝާގެ ލޮލުން އެންމެ ކަރުނަތިއްކެއްވެސް ވެއްޓޭތަން ބަލާކަށް ނަޝާމްގެ ހިތެއް ނުރުހެއެވެ. ވީއިރު ލިމްޝާ އެގޮތަށް ރޮންޏާ ނަޝާމަށް ކެތްވާނީ ކިހިނަކުން ހެއްޔެވެ.؟\nއިރުކޮޅަކު އެގޮތުގައި ހޭދަވުމަށްފަހު ލިމްޝާ ނަޝާމްއާއި ދުރުވެލިއެވެ. އަދި ލޮލުން އައިސްފައިވާ ކަރުނަތައް ފޮހެލަމުން ނަޝާމްގެ މޫނަށް ބަލާލިއެވެ. އޭރު ނަޝާމްވެސް އިނީ ލިމްޝާއަށް ބަލަހައްޓައިގެންނެވެ. ލިމްޝާ ކޮޅަށް ތެދުވެ ނަޝާމަށް ފަސްދީގެން ހުރެ ވާހަކަ ކުރިޔަށް ގެންދޭވޭތޯ ބެލިއެވެ.\n“ނަޝާމް…” ލިމްޝާއަށް ބުނެވުނީ އެހިސާބަށެވެ. އަނެއްކާވެސް ރޯން ފެށިއެވެ.\n“ލިމް ނިކަން ހިތްވަރުކޮށްފައި ކިޔައިދީބަލަ… އަހަރެން މިހުރީ އަޑުއަހާށޭ….” ލިމްޝާގެ ފުރަގަހުގައި ހުއްޓި އޭނާގެ ކޮނޑުގައި ދެއަތުން ހިފަހައްޓާލަމުން ނަޝާމް ބުނެލިއެވެ.\n“ނަޝާމް… …. އަހަންނަށް މަޖުބޫރުވެއްޖެ…” ލިމްޝާ ވާހަކަ ކުރިޔަށް ގެންދެވޭތޯ ބެލިއެވެ.\n“ކޮންކަމަކަށް…؟؟؟” ލިމްޝާ ބުނަން އެއުޅޭ އެއްޗެއް ނޭނގުމުން ނަޝާމް ހުރީ ހިތްއަވަސް ވެފައެވެ.\n“އަހަންނަށް އެހެންމީހަކާ ކައިވެނިކުރަން މަޖުބޫރު ވެއްޖެ….” ދެލޯ މަރާލަމުން ނިކަން ހިތްވަރު ކޮށްލާފާ ލިމްޝާ ބުނެލިއެވެ. ލިމްޝާގެ ޖުމްލަ ނަޝާމަށް އަޑު އިވުނީ ހޮނުގުގުރިއެއްގެ އަޑު ފަދައިންނެވެ. އެއީ ދުވަހަކުވެސް އޭނާ އަޑުއިވޭނެ ކަމަށް އުއްމީދުކޮށްގެން ހުރި ޖުމްލައެއް ނޫނެވެ. މަޑުމަޑުން ލިމްޝާގެ ކޮނޑުގައި ހިފަހައްޓައިގެން ހުރި ނަޝާމްގެ އަތް ދޫވުމުން ލިމްޝާ ފަސްއެނބުރި ނަޝާމަށް ބަލާލިއެވެ. އޭރު ނަޝާމް ހުއްޓުން އަރާފައި ލިމްޝާއަށް ބަލަން ހުއްޓެވެ. ނަޝާމް އަށް ވެގެން ދިޔަ ގޮތް ފެނިފައި ލިމްޝާއަށް އަނެއްކާވެސް ރޯންފެށުނެވެ.\n“އެހެންނެއް ނުވާނެ… ލިމް އެހެން މީހެއްގެ ހައްގަކަށް ނުވާނެ… ތީ އަހަރެންގެ ހައްގެއް… ބުނެބަލަ … ލިމް އަހަންނާ ސަމާސާ ކުރަނީ ދޯ… ތީ ދޮގެއް ދޯ…” އިރުކޮޅަކު ހުއްޓުން އަރާފައި ހުރެފައި ލިމްޝާގެ ދެކޮނޑުގައި ހިފައި ތަޅުވައިގަންނަމުން ނަޝާމް މޮޔައެއް ފަދައިން ވާހަކަދެއްކިއެވެ. ލިމްޝާއަކަށް ވާހަކައެއް ނުދެއްކުނެވެ. ނަޝާމްގެ ދެއަތުގައި ހިފަހައްޓައިލައިގެން ހުރެ ރޮމުން ދެފަރާތަށް ބޯހޫރުވާލެވުނީއެވެ.\n“ނޫން… ކީއްވެ އެހެން ވާންވީ… ލިމް ލޯބިވަނީ އަހރެންދެކެއެއްނު… ލިމްގެ މަންމަމެން ގާތު ބުނެބަލަ ލިމް ލޯބިވަނީ އަހަރެންދެކެއޭ… ލިމްއަށް ބުނަން ނުކެރެންޏާ އަހަރެން ބުނެފާނަން….” ނަޝާމަށް ހަމަ ރަނގަޅަށްވެސް ރޮވިއްޖެއެވެ. ފިރިހެނަކަށްވިޔަސް އެމީހެއްގެ ލޯބިވާ މީހަކު ގެއްލިގެންދާތަން ބަލާކަށް ކެތެއް ނުވާނެ ނޫން ހެއްޔެވެ.\n“ލިމް ޕްލީޒް… އަހަރެންގެ ޙަޔާތުން ދުރަށް ދާން މަސައްކަތް ނުކުރޭ… އަހަންނަށް ލިމްއާއި ނުލާ ނޫޅެވޭނެ… ދެފައިގައި ހިފައި އާދޭސްކޮށްފަ މިބުނަނީ އަހަރެންގެ ޙަޔާތުން ދުރަށް ނުދޭ ލިމް… ނަޝާމް ލިމްޝާގެ ކައިރިއަށް ދެކަކޫމައްޗަށް ތިރިވެ ލިމްޝާގެ ދެފައިގައި ބައްދާލައިގެން އިނދެ ރޮމުން ދިޔައެވެ. ލިމްޝާ އޭނާގެ ތުރުތުރުއަޅަމުންދާ އަތުން ނަޝާމްގެ އިސްތަށިގަނޑުގެ ތެރެއަށް އަތްމަހާލަމުން އަނެއް އަތުން އޭނާގެ ބޮލުގައި ފިރުމާލިއެވެ. އަދި މަޑުމަޑުން ނަޝާމްގެ ކައިރިއަށް ތިރިވެ ދެކަކޫ ޖަހާލަމުން ނަޝާމްގެ ގައިގާ ބައްދާލަމުން ރޯން ފެށިއެވެ. އެގޮތުގައި ވަގުތުކޮޅެއް ހޭދަވެގެން ދިޔުމަށްފަހު ލިމްޝާ ނަޝާމްއާއި ދުރުވެލަމުން ކޮޅަށް ތެދުވެ ދެލޮލުން އައިސްފައިވާ ކަރުނަތައް ފޮހެލާ ނޭފަތް އެތެރެއަށް ދަމާލިއެވެ. ނަޝާމްވެސް މަޑުމަޑުން ކޮޅަށް ތެދުވެ ދެލޯ ފޮހެލިއެވެ.\n“ނަޝާމް… އަހަރެން ނަޝާމް ދެކެ ވަރަށް ލޯބިވޭ… އިންސާނަކު އަނެއް އިންސާނެއްދެކެ ލޯބިވާ އެންމެ މަތީ ދަރަޖައަށް އަހަރެން ނަޝާމް ދެކެ ލޯބިވޭ… ހަމަ އެހާ ވަރަށް އަހަރެން އަހަރެންގެ މަންމައާއި ބައްޕަދެކެވެސް ލޯބިވޭ… އެއީ އަހަރެންގެ އަސްލު މައިންބަފައިން ކަމުގައި ނުވިނަމަވެސް އަހަންނަށް އެދެމަފިރިންގެ ފަރާތުން ހިތް ފުރި ބަންޑުންވާ ވަރަށް ލޯބިލިބުން… އަހަންނަށް އުނިވާ އެއްވެސް ކަމެއް ނޯވޭ… ދުވަހަކުވެސް އެއީ އަހަރެންގެ އަސްލު މައިންބަފައިން ނޫންކަން އަހަންނަށް އިހުސާސް ވިޔަކަ ނުދޭ…. އަމިއްލަ ދަރިއެއް ފަދައިން އެދެމީހުން އަހަރެން ބަލާ ބޮޑުކުރީ ބަސްއަހާ ކިޔަމަންތެރި ދަރިއެއްގެ ގޮތުގައި… މީހުން ދަރިން ބަލާ ބޮޑުކުރަނީ ވަރަށް ފޮނި އުއްމީދެއްގައި… މަންމަމެން އަހަރެންގެ ކިބައިން އެދުނީ އެންމެ ކަމަކަށް… އެއީ މިކައިވެނި…. އެމީހުން އަހަންނަށް ކުރާ އިތުބާރެއްގެ ބޮޑުކަމުން އަހަރެން ގާތު އަހާނުލާ ކައިވެނި ހަމަޖެއްސީ… އަހަރެން ކިހިނެއް ދެން އެކަމަށް އިންކާރު ކުރާނީ… އަހަރެންގެ ލޯތްބަށްޓަކައި ބައެއްގެ ކުރިމަތީގައި ބައްޕަގެ އަގު ވައްޓާލުމަކީ އަހަންނަށް ކުރެވޭނެ ކަމެއް ނޫން… އަހަރެން ދެކޭ ގޮތުގައި މިއީ އެމީހުން އަހަންނަށް ކޮށްދިން ހެޔޮކަމުގެ ބަދަލު ދޭން އަހަންނަށް ލިބުނު ފުރުސަތެއް…..” ލިމްޝާއަށް އިތުރަކަށް ވާހަކައެއް ނުދެއްކުނެވެ. އަނެއްކާވެސް ރޮވިއްޖެއެވެ. ނަޝާމް އޭނާއަށް ފުގަސްދީގެން ހުރި ލިމްޝާގެ ކުރިމައްޗަށް އަރަމުން ލިމްޝާގެ ކަރުނަތައް ފޮހެލައިދިނެވެ.\n“ލިމް… ތިހާ ވަރަށް ނުރޮއެ… އަހަންނަކަށް ކެތެއް ނުވޭ ލިމް ރޯތަން ބަލާކަށް… އަހަރެން ލިމް ދިޔަކަ ނުދޭނަން… ތީ އަހަރެންގެ ލިމް… ހާދަ ވަރަކަށް އިންތިޒާރުކޮށްގެންނޭ ލިމް އަހަރެންގެ ޙަޔާތަށް އައީ… އަނެއްކާ މާގިނަދުވަސްތަކެއް ނުވެ ތިދައްކަނީ އަހަރެންގެ ދިރިއުޅުމުން ދުރަށް ދާ ވާހަކަ…. ލިމް އަހަންނަކަށް ލިމްއާއި ނުލާ ކެތެއް ނުކުރެވޭނެ….” ލިމްޝާ ގެނެސް އޭނާގެ މޭގައި ލައްކޮށްލަމުން ނަޝާމް ލިމްޝާގެ ފަށުވި އިސްތަށިގަނޑުގައި ފިރުމާލިއެވެ. އޭރު އޭނާގެ ލޮލުން ހުއްޓުމެއް ނެތި ކަރުނަ އަންނަމުން ދިޔައެވެ.\n“ނޫން ނަޝާމް… ނަޝާމް ޖެހޭނީ ކެތްކުރަން… ހަގީގަތާ ކުރިމަތިލާ ނަޝާމް… އަހަންނާ ނުލާ އުޅެން ދަސްކުރޭ… އަހަންނަކަށް ދެން ނަޝާމްގެ ޙަޔާތުގެ ހުޅުކޮޅު ދިއްލައެއް ނުދެވޭނެ… އަހަންނަށް ޖެހޭނީ ނަޝާމްގެ ދިރިއުޅުމުން ދުރަށް ދާން…. އަހަންނަށް މާފުކުރޭ ނަޝާމް… އަހަންނަށް މާފުކުރޭ….” މިހެން ބުނެފައި ރޮމުން ރޮމުން ލިމްޝާ މަގުމައްޗަށް ދުއްވައިގަތެވެ. ނަޝާމްވެސް ލިމްޝާގެ ފަހަތުން ދުއްވައިގަތީ ލިމްޝާ ހުއްޓުވާށެވެ. ނަމަވެސް އޭގެ ކުރިން މަގުމަތިން އައި ޓެކްސީއެއް ހުއްޓުވާފައި ލިމްޝާ އެއަށް އަރާފިއެވެ. ނަޝާމަށް އެހިސާބަށް ދެވެންވާއިރަށް ޓެކްސީ ނައްޓާލާފިއެވެ. ވީދެރައިން ކައިރީގައި ހުރި ހޮޅިދަނޑީގައި އަތްމުށްކަވާފައި ނަޝާމް ޖެހިއެވެ. މަގުމަތިން ދިޔަ މީހުންގެ ނަޒަރު ނަޝާމަށް ސީދާވުމުން އެތާ މަޑުނުކޮށް ސައިކަލަށް އަރާ ދުއްވާލިއެވެ.\nގެއަށްދިޔަގޮތަށް ލިމްޝާ ދިޔައީ އޭނާގެ ކޮޓަރިއަށެވެ. ނަސީބަކުން ސިޓިންރޫމަގައި އެއްވެސް މީހަކު ނެތުމުން މީހަކާ ކުރިމަތިލާން ނުޖެހި ކޮޓަރިއާއި ހަމައަށް ދެވުނެވެ. ކޮޓަރިއަށް ވަންގޮތަށް އެނދުމައްޗަށް ވެއްޓިގަންނަމުން ލިމްޝާ ރޯންފެށިއެވެ. މިރޭ އޭނާގެ ހިތަށް ވަނީ ދުވަހަކުވެސް އަސަރު ނުކުރާ ވަރަށް އަސަރު ކޮށްފައެވެ.\nއިންސާނާގެ ޙަޔާތުގައި އެއްދުވަހު އުފަލުގައި އުޅެފިއްޔާ އަނެއްދުވަހު ހިތާމައާއި ކުރިމަތިލާންވެސް ޖެހިދާނެއެވެ. ދުނިޔެމީ އެކަހަލަ ތަނެކެވެ. މާދަމާ ކަންވާނެ ގޮތެއް އެކަކަށްވެސް ނޭނގޭނެއެވެ. ދިރިއުޅުމުގައި ދިމާވާ އަޑިގުޑަންތަކަކީ ދުނިޔެމަތީގެ އިމްތިހާނެވެ. އިންސާނުން ޖެހޭނީ އެއިމްތިހާނުތަކުން ފާސްވޭތޯ ކެތްތެރިވެ ހިތްމަތާއިއެކު މަސައްކަތްކުރާށެވެ. އެއްބައެއްގެ ލޯބީގެ ފަލްސަފާ އުފަލާއިއެކު ފެށިގެންދާއިރު އަނެއް ބައެއްގެ ލޯބީގެ ފަލްސަފާގައި ނިމުމުގެ ސިއްކަ ޖެހިގެންދަނީ މަދުފަހަރަކު ނޫނެވެ.\nއާދުވަހަކަށް އިރުއަރައިގެން އައީ ލިމްޝާގެ ހިތްރޮއްވާލަމުންނެވެ. ލިމްޝާ މިޔަދު އޮފީހަށް ނުގޮސް ސަލާމް ބުނީ ނަޝާމްގެ ކުރިމައްޗަށް އަރާނެ ހިތްވަރެއް އޭނާގެ ގައިގައި ނެތީމައެވެ. ފެންވަރައިލައިގެން ބަދިގެއަށް ދިޔައީ މަންމައަށް އެހީވެދިނުމަށެވެ. ނަމަވެސް ލިބުނު ޚަބަރަކުން އޭނާގެ ބޯސަކަރާތްވާ ގޮތްވިއެވެ. ނާއިޝްމެންގެ ގެއަށް މިޔަދު ހަވީރު ދިޔުމަށް އެއާއިލާއިން ލިމްޝާމެނަށް ދައުވަތު ދިނީއެވެ.\nއެދުވަހުގެ ހަވީރުގެ ވަގުތެވެ. ލިމްޝާމެންގެ ކުޑަކުޑަ އާއިލާ ވިލިނގިއްޔަށް ދިޔައީ ނާއިޝްމެންގެ ގެއަށް ދިޔުމަށްޓަކައެވެ. ލިމްޝާމެންނާއިއެކު ނޫރާވެސް ދިޔައެވެ. ލިމްޝާހުރީ އެކަމާ ވަރަށް ހިތްހަމަ ނުޖެހިފައެވެ. މަންމަމެން ތިއްބާ އޭނާއާއި ދިމާއަށް އެއްޗެކޭ ބުނާކަށްވެސް ނުކެރޭނެއެވެ.\nލިމްޝާމެން ނާއިޝްމެން ގެއަށް ދިޔައިރު އެމީހުންގެ އިންތިޒާރުގައި ނާއިޝްއާއި އޭނާގެ މައިންބަފައިންގެ އިތުރުން ނަޝްވާވެސް އިނެވެ.\n“ދަރިފުޅާ ދޭބަލަ ތުއްތުއަށް ގޮވާލަން…” ލިމްޝާމެނަށް އިށީނުމަށް ތަން ދައްކަމުން ފަރީޝާ މިހެން ބުނުމުން ނަޝްވާ މައްޗަށް ދިޔައެވެ.\n“މިއަންނަނީ އަހަރެންގެ ދެވަނަ ފިރިހެން ދަރިފުޅު…. ނަޝާމް….”ސިޑިން ފައިބައިގެން އައި ނަޝާމަށް މުޚާތަބުކޮށް ނާޝިދު މިހެން ބުނުމުން ލިމްޝާއަށް ފަސްއެނބުރި ބަލާލެވުނެވެ. ނަޝާމް ފެނުމުން އޭނާއަށް ދެލޯ ބޮޑުކޮށްލެވުނެވެ. ނަޝާމަށްވެސް ވީ ލިމްޝާއަށް ވީކަހަލަ ގޮތެކެވެ. ހުއްޓުން އަރާފައި ހުރެވުނީއެވެ. ލިމްޝާއަށް އިންނަން މިޖެހުނީ ނަޝާމްގެ ބޭބެއާއި ބާވައޭ ލިމްޝާގެ ހިތަށް އެރިއެވެ. ނޫރާއަށްވެސް ހައިރާންކަން ލިބުނު ނަމަވެސް މިކަންވީ މަޖާކަމަކަށެވެ. އޭނާގެ ތުންފަތަށް ވިހަ ހިނިތުންވުމެއް ވެރިވިއެވެ.\n“ދެމީހުން އެކަކު އަނެކަކު ދަންނަންތަ…؟؟؟” ނަޝާމްގެ މޫނުމަތީ ފުށްޓަތްކެއް ޖަހާލަމުން ނަޝްވާއަހާލިއެވެ. ނަޝާމް ސިހިފައި އެންމެނަށް ބަލާލިއެވެ. އެންމެންގެ ނަޒަރު ސީދާވެފައި ވަނީ އޭނާއަށެވެ. އެންމެންގެ މޫނުމަތިން ފެންނަމުން ދިޔައީ ހައިރާންކަމެވެ. ހީވާ ގޮތުން އެމީހުން އެތިބީ އޭނާގެ ޖަވާބެއްގެ އިންތިޒާރުގައެވެ.\n“އަހަރެމެން އުޅެނީ އެއް އޮފީހެއްގައި…” ނަޝާމް މަޑުމަޑުން ހިނގާލާފައި އައިސް ނާއިޝްގެ ގާތު ސޯފާގައި އިށީންނަމުން ބުނެލިއެވެ. ނަޝާމްގެ ޖަވާބުން އެންމެންގެ މޫނުމަތިން ހައިރާންކަން ފިލާގޮސް އެންމެންގެ މޫނުމައްޗަށް ހިނިތުންވުން ވެރިވިއެވެ.\nދެއާއިލާގެ ދެމެދުގައި އެކިވާހަކަ ދެކެވެމުން ދިޔައިރު ނަޝާމްއަށާއި ލިމްޝާއަށް އެކަކު އަނެކަކުގެ މޫނަށް އަވަސްއަވަހަށް ބަލާލެވެއެވެ. ބައެއްގެ ކުރިމަތީގައި ހިތުގެ އިހުސާސްތައް ފޮރުވުމަކީ އެހާ ފަސޭހަ ކަމެއް ނޫނެވެ. ނަމަވެސް ލިމްޝާއާއި ނަޝާމް ދިޔައީ ހިތުގެ ހާލު ފޮރުވުމަށްޓަކައި ކެތްކުރެވޭ އެންމެ މަތީ ދަރަޖައަކަށް ކެތް ކުރަމުންނެވެ. އިރުކޮޅަކު ވާހަކަ ދައްކަން ތިބެފައި ސައިގެ ކަންތަކާއިގެން ކުރިޔަށް ދިޔައެވެ. ނޫރާ ދަނޑިވަޅުގެ ބޭނުންކޮށް ނަޝާމްގެ ގާތަށް ޖެހިލިއެވެ.\n“ބަލާބަލަ ލިމްގެ ގޯސްކަން… އެންމެފަހުން އެއުޅެނީ ނަޝާމްގެ ދޮންބެއާއި މެރީކުރަން… ނަޝާމްއާއި ރައްޓެހިވުމުގެ ކުރިންވެސް ލިމް އުޅުނީ ނަޝާމްގެ ދޮންބެއާއި ރައްޓެހިވެގެން… އެއީ އޭނާ އަބަދުވެސް އުޅޭ ވައްތަރު…” ނޫރާ ނަޝާމްގެ ގާތު އެހެން މީހަކަށް ނީވޭނެހެން ބުނެލިއެވެ. ނަޝާމްގެ ގާތަށް އައީ އަމަށަކު ރުޅިއެއް ނޫނެވެ.\n“ޚަބަރުދާރު ނޫރާ… ލިމްއާއި ދިމާއަށް އިތުރަށް އެންމެ ބަހެއްވެސް ނުބުނާތި… ލިމްއަކީ އެކަހަލަ ކުއްޖެއް ނޫން… އެއަށްވުރެން މާ އަޚުލާގު ރަނގަޅު ކުއްޖެއް އެއީ…” މިހެން ބުނެފައި ހަލުވިކަމާއި އެކު ސިޑި ގިރާކޮށްލަމުން ނަޝާމް މައްޗަށް ދިޔައެވެ. ނޫރާ ނަޝާމް ދިޔަ ދިމާއަށް ބަލަން ހުރެފައި އަނގައިން ވައްތަރެއް ޖައްސާލިއެވެ.\nސައިބޮން އުޅެފައި ލައިޝާ މައްޗަށް ދިޔުމުން ލިމްޝާ މައްޗަށް ދިޔައީ މަންމަ ބުނެގެން ލައިޝާ ބަލައެވެ. ދެވަނަ ބުރިއަށް އެރިތަނުން ލައިޝާ ހޭއަޑަށް ލިމްޝާ ޓެރަހަށް އެރުމަށްޓަކައި ސިޑިން އަރަން ފެށިއެވެ.\n“ނަޝާމްބެ ހާދަ މަޖަލޭ… ނަޝާމްބެ ލައިއްކޮގެ ދޮންތައާއި މެރީކުރަންވީނު….” ލައިޝާ މިހެން ބުނި ވަގުތަކީ ލިމްޝާއަށް ޓެރަހަށް އެރުނު ވަގުތެވެ. އޭރު ނަޝާމް ލައިޝާ އުނގަށްލައިގެން ގޮނޑިއެއްގައި އިނެވެ. ލައިޝާގެ ޖުމްލައިން ނަޝާމްގެ މޫނުމައްޗަށްވެސް ސީރިޔަސްކަން ވެރިވިއެވެ.\n“ލައިއްކޯ… ދޮންތަ ބުނީމެއްނު ކުޑަކުދިން ތިކަހަލަ ވާހަކައެއް ނުދައްކާނެއޭ… އާދޭ ސައިބޯން ދާން…” ލިމްޝާ މަސައްކަތް ކުރީ ނަޝާމަށް ނުބަލާ ވޭތޯއެވެ. ނަޝާމް އޭނާއަށް ބަލަހައްޓައިގެން އިންކަން ލިމްޝާއަށް އެނގެއެވެ. ލިމްޝާ މިހެން ބުނުމުން ލައިޝާ ދުވެފައި އައިސް ލިމްޝާގެ އަތުގައި ހިފާލިއެވެ. ލިމްޝާމެން ދާން އެނބުރުންވަގުތު ނަޝާމް ގޮވާލުމުން ލިމްޝާ ހުއްޓުނެވެ.\n“ލައިއްކޮ ދޭ ތިރިއަށް… ދޮންތަ އެބަދަން…” ލިމްޝާ މިހެން ބުނުމުން ލައިޝާ ބަސްއަހައިގެން ދިޔައެވެ. ނަޝާމް އައިސް މަޑުކޮށްލީ ލިމްޝާގެ ކުރިމަތީގައެވެ.\n“ލިމް ތީ ވަރަށް ނަސީބުގަދަ ކުއްޖެއް… އަހަރެންގެ ދޮންބެ ލިމް ދެކެ ވަރަށް ލޯބިވޭ… އަހަންނަށް ޔަގީން ދޮންބެ ލިމް ވަރަށް އުފަލުގައި ގެންގުޅޭނެ…. ދޮންބެގެ މުޅި އުމުރުގައިވެސް ހަމައެކަނި ލޯބިވި ކުއްޖަކީ ތީ…” މިހެން ބުނެފައި އިތުރަށް އެތާ މަޑުނުކޮށް ނަޝާމް އެތަނުން ދިޔައީއެވެ. އޭނާއަށް ވަނީ ވަރަށް ބޮޑު ޝޮކެއް ލިބިފައެވެ. އޭނާއަށާއި އޭނާގެ ދޮންބެއަށް ލޯބިމިވެވުނީ އެކަކު ދެކެއެވެ. ލިމްޝާ ދެކެ ކިތަންމެ ލޯބިވީ ނަމަވެސް ލިމްޝާ ފަދައިން އޭނާވެސް ބޭނުންވީ އޭނާގެ ދޮންބެގެ ލޯތްބަށްޓަކައި އޭނާގެ ލޯބި ގުރުބާން ކުރާށެވެ. ލިމްޝާވެސް ލޮލުން އައިސްފައިވާ ކަރުނަތައް ފުހެލަމުން ތިރިޔަށް ދިޔައެވެ.\nޖެހިގެން އައި ދުވަހެވެ. އާދައިގެ މަތިން ނާއިޝް އިނީ ހޮސްޕިޓަލުގައި އޭނާއަށް ޚާއްސަކޮށްފައިވާ ރޫމްގައި ބަލިކުދިން ބަލާށެވެ. ނަންބަރު ދީފައިވާ ތަރުތީބުން ފަހަރަކު މީހަކު އައިސް އެމީހެއްގެ ދަރިފުޅު ދައްކަމުން ދިޔައެވެ. ފަސްވަނަ ނަންބަރު ޖެހުމުން އެތެރެއަށް ވަނީ ސައްވީސްވަރަކަށް އަހަރުގެ އަންހެންކުއްޖަކާއި ސާޅީސްފަސްވަރަކަށް އަހަރުގެ އަންހެނެކެވެ. އެއަންހެންމީހާގެ އަތުގައި ގާތްގަނޑަކަށް ދޮޅުއަހަރުގެ ފިރިހެން ކުއްޖެއް އިނެވެ. އެއަންހެން ކުއްޖާ ފެނުމުން ނާއިޝްއަށް އެކުއްޖާއަށް ބަލަން އިނދެވުނީ އެއީ ދަންނަ ކުއްޖެއްހެން ހީވުމުންނެވެ. އެކުއްޖާވެސް ވަންގޮތަށް ހުއްޓުން އަރާފައި ނާއިޝްއަށް ބަލަހައްޓައިގެން ހުރީއެވެ.\n“ނާއިޝް….” އެއަންހެންމީހާ އެކުއްޖާގެ ގައިގައި ކޮށްޓާލުމަށްފަހު އިށީންނަން އަންނާށޭ ބުނުމުން ނާއިޝްގެ ކުރިމަތީގައި ހުރި ގޮނޑީގައި އިށީންނަމުން އެކުއްޖާ ނާއިޝްއަށް ގޮވާލިއެވެ.\n“ޒޯޔާ…” ނާއިޝްގެ ކަންފަތުގައި އެކުއްޖާގެ އަޑު ޖެހުމުން ނާއިޝްއަށް އެއީ ޒޯޔާކަން ޔަގީންވުމުން ޒޯޔާއަށް ގޮވާލިއެވެ.\ndhen edhemyhunah thihen nahadhaa……plx plx nasham n lim vaki nukohlacheyy\nPis, dhen mihen v ma fooh… 🙁\nVarah dhera mihaaru vaagoi\nIsh, i will think abt it\nFaai, kihineh v ma foohy?\nBabu, fahun rangalhu vedhaane\n🙂 Thanks all\nNice story… thankx4the lovely story.. 😉\nkihineh vaan baa miulheny???\nkn iraku next part up kuranyy???\nThanks Lee, Zuby & Look 🙂\nNext part tomorrow night ga up kohlaanan In Sha Allah\nkoba eem hadha lahey up kohlalah thi haa lahun up kuranaya kiuntherin foohivaane pls up kohladeebala mirey\nSorry all.. 28 ga up kuran v try kurin.. bt dhimaavi kuda kamehge sababun nukurevuny…\nShdwo, 12 ge fas viyas next part up kohladhyfa innaany..\nލޯބި August 23, 2018\nދީނީ ލޯބި November 19, 2018\nއެ މާޒީގެ ދުވަސްތައް\nހިތާމަ ބިރުވެރި މަޖާ ލޯބި April 29, 2020


SunOnline: Covid ge Delta variant gai maabandu meehunge haalu boduvey: Dr. Faisal\nކޮވިޑުގެ ޑެލްޓާ ވޭރިއެންޓުގައި މާބަނޑުމީހުންގެ ހާލު ބޮޑުވޭ: ޑރ. ފައިސަލް\nއައިޝަތު ފަރީޙާ 13 Jun 2021, 21:12\nކޮވިޑުގެ ޑެލްޓާ ވޭރިއަންޓު (އިންޑިއާ ވޭރިއަންޓު)ގައި މާބަނޑު މީހުންނާ ކުޑަކުދިންގެ ހާލު ބޮޑުވާ ކަމަށް އައިޖީއެމްއެޗުގެ ކުޑަކުދިންގެ ހާއްސަ ޑޮކްޓަރު އަދި މޯލްޑިވްސް ޓެކްނިކަލް އެޑްވައިޒަރީ ގްރޫޕް އޮން އިމިޔުނައިޒޭޝަންގެ ޗެއާޕާސަން ޑރ. އަހުމަދު ފައިސަލް ވިދާޅުވެއްޖެ އެވެ.\nމިއަދު ހެލްތު އިމަޖެންސީ އޮޕަރޭޝަން ސެންޓަރުން ބޭއްވި ނޫސްވެރިންގެ ބައްދަލުވުމުގައި ޑރ. ފައިސަލް ވިދާޅުވީ ބަލީގެ ވޭރިއަންޓުތައް އަންނަ ވަރަކަށް ބަލި ޖެހިގެން ބޮޑުވަރުވާ ކުޑަކުދިންނާ މާބަނޑު މީހުންގެ އަދަދު އިތުރުވާ ކަމަށެވެ.\n"މިސާލަކަށް މިހާރު މިއުޅޭ ޑެލްޓާ ވޭރިއަންޓު. ޑެލްޓާ ވޭރިއަންޓުގައި އަޅުގަނޑުމެންނަށް ވަރަށް ބޮޑަށް އެބަފެނޭ މާބަނޑު މީހުންނާ އަދި ކުޑަކުދިންނަށް އޭގެ ނުރައްކާތެރިކަން ފެންނަ މިންވަރު. އެހެންވީމާ އަޅުގަނޑުމެންގެ ތެރޭ މިއުޅޭ ވޭރިއަންޓުތަކުގައިވެސް، މިއައި ރާޅު ތެރޭވެސް ފެނިގެން ހިނގައްޖެ ކުޑަކުދިންނަށާއި މާބަނޑު މީހުންނަށް ވެސް އޭގެ ގެއްލުން ބޮޑުވެގެން ހިނގައްޖެ،" ޑރ. ފައިސަލް ވިދާޅުވިއެވެ.\nރާއްޖޭގައި އުޅެނީ ކޮވިޑުގެ ކޮން ވޭރިއަންތުތަކެއްތޯ ބެލުމަށް ރާއްޖެއިން ބޭރަށް ސާމްޕަލް ފޮނުވާފައި ވީނަމަވެސް އޭގެ ނަތީޖާ ލިބުނުކަމެއް ރަސްމީކޮށް އެއްވެސް އިދާރާއަކުން އަދި ހާމައެއް ނުކުރެ އެވެ.\nމިއަދުގެ ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާނު މަބްރޫކު އަޒީޒު ވިދާޅުވީ ރާއްޖެއިން ސާމްޕަލްތަކެއް ނަގައި ޓެސްތު ކުރަން ފޮނުވާފައިވާ ކަމަށާއި އެކަމާ ގުޅޭގޮތުން، ދެން ބާއްވާ ޕްރެސް ކޮންފަރެންސެއްގައި މައުލޫމާތު ދޭނެ ކަމަށެވެ.\n"އޭރު އެފޮނުވުނު ސާމްޕަލްތަކުގެ ނަތީޖާ ލިބި މިހާރު އެކަމާ ގުޅޭގޮތުން މަޝްވަރާ ކުރައްވަން ޑޮކްޓަރަކު ވަޑައިގެން [މައުލޫމާތު ދެއްވާނެ]" މަބްރޫކު ވިދާޅުވި އެވެ.\nކޮވިޑް19ގެ ހަތަރުވަނަ ރާޅުގައި ބަލިޖެހޭ މާބަނޑު މީހުންގެ އަދަދު ވަނީ ވަރަށް ބޮޑަށް އިތުރުވެފައެވެ. ބަލީގައި ބޮޑުވަރުވާ މާބަނޑު މީހުންގެ އަދަދުވެސް އިތުރުވެ، ބައެއް މީހުން ބަނޑަށް ދުވަސް ހަމަނުވަނީސް އޮޕަރޭޝަން ކޮށްގެން ދަރިފުޅު ނަގަންވެސް ޖެހިފައި އެބަހުއްޓެވެ.\nބަލީގައި ހާލު ބޮޑުވެ ވެންޓިލޭޓަރުގައި ފަރުވާ ދޭންޖެހުނު މީހަކު އިއްޔެ މަރުވެފައިވާއިރު އެއީ ރާއްޖޭގައި ކޮވިޑާ ގުޅިގެން ރެކޯޑު ކުރެވުނު ފުރަތަމަ މެޓާނަލް ޑެތް ކަމަށް އެޗްޕީއޭ އިން ބުންޏެވެ. 25 އަހަރުގެ މީހާ މަރުވިއިރު އޭނާގެ އޮޕަރޭޝަންކޮށްގެންް ދަރިފުޅު ނެގިތާ ވީ އަށް ދުވަހެވެ.


Mundhu Miadhu Fuluhah Haaziruvaan Angaifi - Vaguthu\nއިދިކޮޅު ކޯލިޝަނުން މިއަދު ބޭއްވި ނޫސްވެރިންގެ ބައްދަލުވުން - ވަގުތު އިމޭޖްސް: އަޝްހާދު އަބްދުﷲ\nއިދިކޮޅު ކޯލިޝަންގައި ހިމެނޭ ޕީއެންސީގެ ނައިބު ރައީސް މުހައްމަދު ހުސައިން ޝަރީފް (މުންދު) މިއަދު ފުލުހަށް ހާޒިރު ވުމަށް އަންގައިފިއެވެ.\nޕީޕީއެމްއާއި ޕީއެންސީގެ ތަރުޖަމާނު ހީނާ ވަލީދު މައުލޫމާތު ދެއްވި ގޮތުގައި، ފުލުހުން ތަހުގީގު ކުރެވެމުންދާ މައްސަލައަކާ ގުޅޭ ގޮތުން މުންދު ހާޒިރު ކުރަން އަންގާފައިވަނީ މިއަދު މެންދުރުފަހު 3:00 ގައެވެ.\nމުންދު ހާޒިރު ކުރަން އަންގާފައިވާއިރު، ހާޒިރު ކުރަނީ ކޮން މައްސަލައަކާ ނުވަތަ ކޮންމެ ތުހުމަތަކާ ގުޅިގެން ކަމެއް އަދި ސާފެއް ނުވެއެވެ.\nފުލުހުން ތަހުގީގު ކުރަމުންދާ އެކި މައްސަލަތަކާ ގުޅޭ ގޮތުން އިދިކޮޅު ކޯލިޝަނުގެ އިސް ބޭފުޅުން ދޭތެރެ ދޭތެރެއިން ފުލުހުންގެ މައި އިދާރާއަށް ހާޒިރުވާން އަންގައެވެ.\nއިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން މި ވަގުތު ހުންނެވީ ވެސް މާފުށީ ޖަލުގައެއެވެ. އެއީ އެމްއެމްޕީއާރުސީ ކޮރަޕްޝަންގެ ތުހުމަތުގައި އުފުލި ދައުވާއެއް ކްރިމިނަލް ކޯޓުގައި ސާބިތުވެއްޖެ ކަމަށް ކަނޑައަޅައި ފަސް އަހަރުގެ ޖަލު ހުކުމެއް ތަންފީޒު ކުރައްވުމަށެވެ.\nކޮރަޕްޝަންގެ އެކި ތުހުމަތުތަކުގައި ޕީޕީއެމްއާއި ޕީއެންސީ ކޯލިޝަންގެ އެކި ބޭފުޅުންނަށް މިހާރު ވެސް ދައުވާތަކެއް އުފުލާފައިވެއެވެ. އަދި އާންމު ތަނެއްގައި ހަޑި ހުތުރު ބަހުން މުއާމަލާތް ކުރެއްވި ކަމުގެ ތުހުމަތުގައި ކޯލިޝަންގެ އެކްޓިން ލީޑަރު އަބްދުލްރަހީމް އަބްދުﷲ (އަދުރޭ) ގެ މައްޗަށް ވެސް ދައުވާކޮށްފައިވެއެވެ.\nކޮވިޑް-19 ގެ ބަލިމަޑުކަން ކުރިމަތިވެ އެއްވެ އުޅުން ހަނިކޮށްފައިވަނިކޮށް އިދިކޮޅު ކޯލިޝަނުން ހިންގާފައިވާ ބައެއް މަގުމަތީ ހަރަކާތްތަކުގައި މާސްކް ނޭޅުން ފަދަ އަމަލުތަކާ ގުޅިގެން އެ ކޯލިޝަންގެ ލީޑާޝިޕްގެ ބައެއް ބޭފުޅުން ޖޫރިމަނާކޮށްފައިވެއެވެ. އަދި އިލެކްޝަންސް ކޮމިޝަން (އީސީ) އިން ވަނީ 150،000 ރުފިޔާއިން އެ ކޯލިޝަން ޖޫރިމަނާ ކޮށްފައެވެ.\nޖެނުއަރީ 14, 2021 15:59\nމީ އެއްކަލަ އަހަރަމެންތާ ގައި އުޅުނު ސޮރު ދޯ


Covid-19: Mulhi dhuniye’ah bireh! | Kuhli Habaru\nކޮވިޑް-19: މުޅި ދުނިޔެއަށް ބިރެއް!\nނޮވެންބަރު މަހު ޗައިނާގެ ވޫހާން ސިޓީގަ ފެތުރިގަތް ރޯގާއެއްގެ ސަބަބުން މިއަދު މުޅިދުނިޔެ މިވަނީ ވަރަށް ބޮޑު ހާސްކަމަކާ ބިރުވެރިކަމެއްގެ ތެރޭގައެވެ. މިރޯގާ މުޅި ވޫހާން ސިޓީގައި ފެތުރި، އެންމެ އާބާދީ ބޮޑު ޤައުމުގެ ހުރިހާ ކަންކޮޅުތަކަކައް ފެތުރުނީ އެންމެ 10 ވަރަކަށް ދުވަސް ތެރޭގައެވެ. އަދި އެއަށްފަހު މުޅި ދުނިޔޭގެ ހުރިހާ ކަންކޮޅު ތަކަކަށް މި ރޯގާ ވަނީ ދަތުރުކޮށް ގިނަ ބައެއްގެ ފުރާނައަށްވެސް ގެއްލުން ދީފައެވެ. މިޔަދާ ހަމަޔަށް އައި އިރުވެސް ކިހިނެއް ކޮންތާކުން އައި އެއްޗެއް ކަމެއް ވަނީ ކަށަވަރު ނުކުރެވިފަ އެވެ.\nކޮވިޑް-19 ގެ ނަމުން ނަން ދީފައިވާ ދުނިޔެއަށް މުޅިން އަލަށް ފެނިފައިމިވަނީ މީގެ ކުރިންވެސް ބިރުތަކެއް ދައްކަމުން އައި ސާސް ބައްޔާ މޭރސް ބަލީގަވެސް ހުންނަ ކޮރޯނާއޭ ކިޔާ ވައިރަސްގެ ބާވަތެކެވެ. އަދި މީ މިހާތަނަށް ފެނުނު އެންމެ ކުޑަވައިރަސް ކަމަށްވެސް ވަނީ ސައިންސް ވެރިން ބުނެފައެވެ. ވޫހާން ސީޓީގަ ހުންނަ މީޓް މާކެޓުން ފެނުނުކަމަށް ބުނާ ކޮޮރޯނާ ވައިރަސް އިންސާނުން ގަޔަށް ފުރަތަމަ އެރީ އެތަނުން ވިއްކަމުން ގެންދިޔަ ވާލު މަސް ކައިގެން ކަމަށް ޚަބަރު އާންމުވެފައި ވެއެވެ.\nއެންމެ އާބާދީ ގޮތުން ބޮޑު، އެންމެ ޢިޣްތިސޯދީ ގޮތުންނާއި ޓެކުނޮލަޖީގެ ގޮތުން ވެސް ބިޔަ ޤައުމުތައް މިވަނީ މި ކުޑަ ކުޑަ ވައިރަސްއާ ހަނގުރާމަ ކުރަންޖެހި އަދި އެކަމަށް ނުކުޅެދިފައެވެ. ދުނިޔޭގެ ގިނަބަޔެއްގެ ވަޒީފާ ގެއްލި، ވިޔަފާރިތައް ހުއްޓުމަކަށް އައިސް މުޅި ދުނިޔެ މިވަނީ އިޤްތިސޯދީ ވަޅުގަނޑަކަށް ވެއްޓި އަދި މީގެން އަރައިގަނެވޭނެ ދުވަހެއްވެސް ނޭންގޭ ހިސާބަށް ގޮއްސައެވެ. ދުނިޔޭގެ އެންމެ ބޮޑު ބާރުކަމަށް ގިނަބަޔަކު ދެކޭ އެމެރިކާގަ އެއްމަސް ތެރޭ މިވަނީ ދޮޅުލައްކަޔައް ވުރެއް ގިނަ ބަޔަކަށް މި ބަލި ޖެހި ހަތަރުހާހާ ގާތްކުރާ ވަރަށް މީހުން މަރުވެފައެވެ. އަދި ޔޫރަޕްގެ އެންމެ ކުރިއަރާ ގޮސްފައިވާ އިޓަލީޔާ ސްޕެއިންވެސް މިވަނީ މިހާތަނަށް ދުނިޔެ ދުއް އެންމެ ބޮޑު ނިކަމެތި ކަމުގެ ތެރެޔަށް ވެއްޓިފައެވެ. ކޮންމެ ދުވަހެއްގެ މައްޗަށް ގާތްގަނޑަކަށް ފައްސަތޭކަޔަށް ވުރެށް ގިނަ މީހުން މިދަނީ މަރުވަމުންނެވެ.\nއެކި އެކި ގައުމުތަކުންނާ ބޮޑެތި ވިޔަފާރިވެރިން ބިލިޔަނުން ޑޮލަރު އިންވެސްޓު ކުރަމުން މިޔަދާ ހަމަޔަށް މި އާދެވުނީ މި ވައިރަސްއަށް އެއްވެސް ވެކްސިނެއްވެސް ބޭހެއްވެސް ތައްޔާރުނުކުރެވިއެވެ. ނަމަވެސް ކުރަމުންދާ މަސައްކަތުން ކޮންމެސް ވަރެއްގެ އުންމީދު ތަކެއް ދުނިޔެޔައް ދަނީ ލިބެމުންނެވެ. ހައެއްކަމަސް ނުވަތަ އަހަރެއްހާ ދުވަސް ދުނިޔެ މިކަމުގެ ތެރޭ ތަހައްމަލް ކުރަންޖެހިދާނެ ކަމަށް ދިރާސާތަކުން ދައްކައެވެ. މުޅި ދުނިޔެ މިޔަދު މިއޮތީ ވެކްސިނަކަށް އަދި ބޭހަކަށް އިންތިޒާރުކުރުމުގައި ގެއަށްވަދެ ބިރުންނެވެ. އިންސާނާޔަށް އިންސާނާގެ ނިކަމެތިކަން އިހްސާވާ ހާލުގައެވެ. އިންސާނިއްޔަތުކަން ނެތިގެން ހައްދުފަހަނަ އަޅާހިސާބުގަ އޮއްވާ މި ކުޑަ ކުޑަ ވައިރަސް މިވަނީ ދުނިޔެ ސައިޒު ކޮށް ބޮޑު ފިލާވަޅެއް ނަގާދީފައެވެ.